qundao/data-zh-poetry huggingface dataset:
送兒沆赴昌國學錄
作者：陳著
朝代：宋

來汝沆，吾語汝。
蓬萊鄉，仙者寓，汝行豈爲求仙故。
寶陀山，佛者住，汝今豈爲禮佛去。
吾聞滃洲好學舍，兵後弦歌尚存魯。
巨鼇拄牢蒼璧島，長鯨截斷紅塵路。
黄公高節懔猶在，茹侯英標儼如覩。
芷翁器業國有傳，逸少詞章家有譜。
扶桑日出長精神，滄溟際天豁襟宇。
潮水生落見乘除，風濤澎湃嘗斂阻。
耳目所接皆爲學，身心所會當約取。
旦氣清明方見性，人生涉歷終知趣。
規模要放面前闊，議論要到心平處。
雪霜之際有陽春，波浪之中有砥柱。
畏友當如父師敬，平交當以兄弟處。
我雖自餒耄何及，汝方年壯力須努。
亦欲長教在我傍，深恐獨學爲汝誤。
不然何以資一出，幸猶近只寸半渡。
駕言曰仕實從游，自昔成人出辛苦。
著汝意氣勉自强，味哉言語謹勿負。
東雲在望道路開，西風吹送衣裳舞。
消受宮牆飯幾盂，勝舉家庭祿三釜。
歲月箭過歸有期，却把本色初心娛父母。
送兒深赴婺之月泉山長
作者：陳著
朝代：宋

來汝深，吾語汝，汝今此行五百里。
吾豈不欲汝在傍，朝夕告教從容裏。
世莫難於續書脈，孝莫大於養吾志。
男兒須爲大丈夫，遠遊有方學者事。
汝行乎，吾决矣。
名山大川如不識，坎井中見能有幾。
嚴師良友如不親，家庭閒語未必是。
若曰高車過萬里橋，非所羨於司馬氏。
若曰榮鄉佩六相印，亦何取於蘇季子。
區區物外先入心，役役終身非切己。
星婺域，月泉水，古到今，最多士。
要知三人必有師，毋謂一日長乎爾。
賊人之子乃自賊，毀人之善是自毀。
同寮當出肺肝話，諸生當如手足視。
回顧弱植荷倚重，雋永古訓滋味旨。
遇食不求飽，飲酒不至醉。
閒事付浮雲，本色爲實地。
詩書何幸薄有祿，齏鹽猶勝空煮字。
仕未可養汝奈何，耄猶加餐我自慰。
要得友朋之譽可聽聞，即是父母之前相諾唯。
三年日月一箭過，不必吾懼但爲吾所喜。
送別單君範
作者：陳著
朝代：宋

寒山曾約醉梅香，桃李花時願始償。
四海舊交知有幾，三年一見去何忙。
春光自好別情惡，老語無多贈意長。
送到溪頭重回首，東風吹不住垂楊。
送前人之董氏館
作者：陳著
朝代：宋

雪溪公子清於冰，與人心事秋月明。
黄塵滿目分不入，却向嵩曲尋幽盟。
山之趾，水之裔，花柳之時風月夜。
避喧何必武陵源，得閒便是羲皇世。
俗情詡詡有僞真，道義之交無故新。
我今年已八十一，君今亦是半百人。
日日聚首能幾日，況我殘陽出入息。
聞君束書將有行，萬里弱水在咫尺。
相望怨被浮雲妨，有夢難託清風將。
豈是臨分語太苦，此味昔我實備嘗。
一杯一杯莫辭勸，此酒中間膠漆釅。
記得希夷一語不，優好之所勿久戀。
送同少野赴華藏寺二首·其一
作者：陳著
朝代：宋

絮帽蒙頭太白峯，忽然霹靂起虛空。
遁菴强出本心退，荼毒高遷好樣同。
南北雲山十年夢，東西浙水一家風。
無邊福量如何說，龍象都歸禽縱中。
送同少野赴華藏寺二首·其二
作者：陳著
朝代：宋

落花流水去帆孤，風雨交情奈老夫。
詩屋知誰共雲月，笑圖和我入江湖。
千山遮眼夢自到，萬笠傳聲書可無。
家有壽翁垂百歲，尚因歸省及桑榆。
送君範到下溪頭
作者：陳著
朝代：宋

老來多病脚蹣跚，不覺追行一里寬。
歸去閉門還靜坐，世途步步是邯鄲。
送單君範赴汪西皋館
作者：陳著
朝代：宋

溪水沄沄雲出山，行邊意思自相關。
欲從杖履吾已老，猶喜詩書君未閒。
道脈不隨多事去，文風似放一分還。
紛紛世變忘言外，春在西皋花柳閒。
送嚴伯長教授邑庠任滿
作者：陳著
朝代：宋

手揚教鐸下龍汀，三載從容擅最稱。
祿釜半虛家繼廩，書窗獨冷仕如僧。
狎曾問字春風坐，惜欠論心夜雨鐙。
此去蘭臺芸閣邃，尚須時寄一溪藤。
送嚴心傳鄞縣學教任滿
作者：陳著
朝代：宋

賢哉昔魯山，心地出芝蘭。
不負義方教，相傳本色官。
三年脚根正，萬里路頭寬。
須信功名事，要教人耐看。
送女清適甯海胡氏回次韻弟觀浄慈詩寫情
作者：陳著
朝代：宋

自恨當年許嫁輕，臨歧悲哽不能聲。
痛腸恃酒翻多病，險道登天僅得晴。
女欲有家生世事，誰知與父別時情。
是雖壻玉□堪抱，南望雲山淚自傾。
送張子喬之杭
作者：陳著
朝代：宋

文旆舞翩翩，西征興浩然。
樹香三井路，花影六橋船。
酒貴難爲醉，詩清易得傳。
丈夫須衣錦，寶重黑頭年。
送徐倅
作者：陳著
朝代：宋

堂堂東嘉英，文章筆如椽。
箳篂駐鄞城，迎刃解劇煩。
最聲徹閶闔，詔使歸日邊。
人方辦杯水，前事乃不然。
才難復才難，得見青琅玕。
愛護猶恐傷，那可輕棄捐。
不見諸葛公，終薦龐士元。
送春酒邊
作者：陳著
朝代：宋

今朝天氣新，聚首見情真。
園木相看古，池魚亦詠春。
山林如此酒，宇宙幾何人。
堪笑塵埃世，興懷石季倫。
送春醉吟
作者：陳著
朝代：宋

三月二十有一日，絮雲弄日風力薄。
家人報我明日夏，草草杯盤軟春脚。
世人心眼最無常，景物流禪爭頃刻。
南風一轉垂青陰，回首芳塵是陳迹。
天公好事亦世情，約束花神呈未著。
放開酴醿紫心香，安排芍藥無留發。
流鶑調笙舌尚存，倦蝶依然舞還拍。
杜鵑無知只催歸，何物惡聲誰聽著。
不妨長筵達詰旦，餞舊迎新兩無怍。
傍觀笑我八十翁，翁亦自知身是客。
安問家無擔石儲，時節猶自沈沈酌。
我聞此語三歎息，酒邊寄耳非莫逆。
杜老憂懷醒時多，誰道醉狂放吟如李白。
送曾孫灼出贅盧氏
作者：陳著
朝代：宋

男生必有室，有室在嗣親。
家貧或出贅，出贅難爲人。
汝今爲此行，及此初花春。
粼粼潮迎舟，葉葉風吹巾。
鳳雲已在眼，不覺生精神。
我方爲汝憂，老語因重陳。
其修汝容止，其謹汝吻脣。
門庭勿忘舊，市井勿隨新。
沈醉不如醒，飫飽不如貧。
僥倖多非福，歡笑容易顰。
主敬爲根本，力學解因循。
賢□□□翁，昔我相面頻。
別來五十年，怱怱隔一塵。
誰知有今日，汝得□□□。
□□翁壻洽，義實師生均。
造次莫非教，歲月如去輪。
□□□□□，何此爲終身。
留欲副清冰，歸欲見老椿。
要須日凜□，□□□□津。
送李仲實官郡學任滿歸餘姚
作者：陳著
朝代：宋

手分教雨□鄰庠，咫尺何分明越鄉。
一正不爲崖壁異，三年相與藻芹香。
梅花時節催行色，藜燄風流要當行。
應有青雲扶健翼，摩挲老眼看翱翔。
送東平趙孟益赴徽政院譯史
作者：陳著
朝代：宋

秀出東平禮樂關，將車來覽小南山。
西風承命雙親下，上國媒身九譯閒。
騰踏青雲金驛去，笑迎綠髮錦衣還。
氣方銳處須珍重，莫把贈言爲等閒。
送林方叔赴范氏館
作者：陳著
朝代：宋

家食城南擅獨賢，夜占奎壁半移躔。
東風絳帳渾閒事，先世青氈是宿緣。
送樓佺提舉赴省
作者：陳著
朝代：宋

綠髮方山冠，白玉氣色溫。
高談霏木屑，不問能知文。
去秋奪標歸，今步南宮雲。
儒科青氈耳，指取氣欲吞。
春風看花馬，已繫長安門。
知君必得意，何以持贈君。
事業浩無窮，學問爲本根。
我懷宣獻公，況君乃其孫。
送江瑶與人
作者：陳著
朝代：宋

玉瑶分自海仙匳，藜腹新來約束嚴。
入手頗憂窮鬼捩，收涎已絕老饕饜。
何妨带甲歸庖慣，相與調珍助齒甜。
要識淡中滋味永，多加椒酒少施鹽。
送沆赴台州學錄
作者：陳著
朝代：宋

山連霞，水半沙，十步九步神仙家。
草初芽，樹欲花，香風二百里春華。
人謂此行良可樂，我送出門還作惡。
初心謂何姑勿道，爲貧去抱夫子脚。
天台如今人物林，芹芳藻潔紛佩衿。
物議無情憂責重，盡人須要先盡心。
好爲人師古所戒，況汝大欠鐙窗債。
理義無窮白日速，相長工夫方有在。
視身如玉宜好修，守口如瓶勿起羞。
平平之外無赫赫，介介之中有休休。
勞其筋骨餓膚體，乃汝法家并拂士。
恩愛極處言語切，豈得已哉汝行矣。
我年雖邁尚自强，藜藿能延壽命長。
相望只有片雲隔，不比遠去無遊方。
時節飛書當萊舞，兩字平安勝三釜。
三年電光一抹過，但要學成身立來歸見父母。
送沿江制使姚橘州尚書自金陵赴召三首·其一
作者：陳著
朝代：宋

自紫巖來百載餘，我公德量世閒無。
官高也只如韋布，家慶真堪入畫圖。
忙處轉多閒氣象，平時惟做實工夫。
此行當坐經綸閣，須念蒼生已及膚。
送沿江制使姚橘州尚書自金陵赴召三首·其三
作者：陳著
朝代：宋

當年赤手戰南宮，道眼收歸造化中。
欲把一陶成異日，已教兩度受春風。
登門英俊知何限，著意孤寒却最豐。
但願身如秋後菊，橘州深處寄霜叢。
送沿江制使姚橘州尚書自金陵赴召三首·其二
作者：陳著
朝代：宋

閫寄當今第一難，三年裘带笑談閒。
寬扶民力野聲樂，靜壓邊風江水閒。
□□有緣鍾阜住，清朝却詔履星還。
過家聞說須留憩，荷滿江洲筍滿山。
送洵之越
作者：陳著
朝代：宋

有美一人來自東，與兒洵約西游同。
謂聞古越多勝跡，庶可洗眼開心胸。
窆石亭空思禹迹，飛翼樓高憶蠡功。
過司馬寓第，如見涑水叟。
入稽山書院，如見晦菴翁。
東山則想謝太傅之雅量，上虞則感李參伯之孤忠。
讀范老堂記則懷憩堂於出守，問祈國里曲則想持帽於方童。
偉哉聖賢所森布，關乎名教無終窮。
彼柯亭之煙竹，蘭亭之觴水。
剡溪之雪舟，邪溪之樵風。
雖非本色□慕羨，然亦餘興相迎逢。
盍陪簦笠風雨外，固異萍梗江湖中。
八十一歲汝我懼，二百里近我汝容。
目而送之豈漫往，歸以復我將誰從。
滔滔世變猶古道，修竹可竹兩人龍。
送竺甥秀
作者：陳著
朝代：宋

恭惟吾外祖，盛德表一鄉。
身都雲南瑞，一母十郎娘。
吾母實居長，鍾愛非尋常。
擇壻流俗外，眼高意見長。
豈無富豪子，熟視不得當。
吾父本儒家，詩禮夙自將。
乃以吾母妻，相期早騰驤。
誰知古罍洗，不入盆盎場。
回遡外祖心，終老弗能忘。
膝閒出苦語，此心汝其償。
飲泣何敢受，負山類蚊蝱。
二十一年閒，母沒父亦亡。
我髮既種種，杏園僅霑芳。
著鞭幸有路，蓋與忽仆僵。
前言空在耳，欲報天茫茫。
吾壻在吾前，吾子羅吾旁。
努力各努力，世道須明昌。
聽之勿藐藐，方來那可量。
庶幾未了事，發爲前人光。
送胡檢閲
作者：陳著
朝代：宋

塵鞅紛紛走畏途，眼中得見古璠璵。
利名抑末有知己，骨相雖癯却飽書。
已把三長修信史，應無千斛到清居。
文章到地此爲最，鳳閣鸞臺次第除。
送董伯和西歸
作者：陳著
朝代：宋

葉葉青霞衣，來赴山中期。
相看到忘言，日夜春風吹。
昨夜雨瀟瀟，今日君欲歸。
人生如夢寐，世道正嶮巇。
我髮白已委，況堪生別離。
君歸不可駐，我心得君知。
闌干與雲平，白鳥來往飛。
安得身有翼，長與相追隨。
舉手一揖別，不作兒女悲。
一樽尚可同，百里非天涯。
送董稼山二首·其一
作者：陳著
朝代：宋

三年一去西山雲，一見欲別心知熏。
勸君且爲更上酒，何時得與細論文。
送董稼山二首·其二
作者：陳著
朝代：宋

白髮蕭蕭送出門，相携相看兩無言。
祇應今日往來夢，攪破百里梅花邨。
送蘇松軒路教解任
作者：陳著
朝代：宋

三載多材地，一團和氣鄉。
蛙池疏道脈，蓬島矗文芒。
明日歸舟穩，春風驛路長。
詞林是氈舊，此去足翱翔。
送衢州孔明達官郡學得代送行次韻
作者：陳著
朝代：宋

三載分氈正學規，初心元不爲窮饑。
官身恰似僧遊錫，歸面無慚婦織機。
霄漢故交爲有後，山林遺老辱相知。
前程步步須珍重，歲晚江空人物稀。
送許耀卿入越
作者：陳著
朝代：宋

三宿相留亦是緣，東風吹上鏡湖船。
閒心可爲流觴事，古眼應探窆石前。
送趙榷院
作者：陳著
朝代：宋

彼美稽山松，託根高高峯。
當年脫蓬蒿，直上將擎空。
卓立旁無依，磊砢多春冬。
風霜受變足，身老氣益充。
蒼翠照四山，枝柯結虬龍。
世人那能見，塵埃瞇雙瞳。
匠師知何在，立當要路中。
需林方皇皇，有林能不容。
行須中尺度，終爲大厦供。
送道士十二姪歸金觀
作者：陳著
朝代：宋

世道日以漓，人事日以非。
吾宗昔昌繁，儒冠森巍巍。
時節相會聚，燕笑芳菲菲。
邇來歲復歲，存者星晨稀。
我今七十九，奄奄一息微。
汝亦七十八，褵褷舊羽衣。
老我雖待盡，猶與墳墓依。
而汝百里外，煢鶴傍孤飛。
我非壽彭籛，汝非丁令威。
年事已到此，餘生露易晞。
後會安可必，欲別增歔欷。
相送出門去，溪寒日無輝。
我佇汝回首，此意知者希。
丁甯且加餐，得健時一歸。
送邑宰丁溉之任滿
作者：陳著
朝代：宋

君不見南山峯晴倚空，有時烟嵐失青葱。
又不見碑潭水清貫市，有時波濤漲黄滓。
銅章一臨山水閒，變態有甚水與山。
自從有邑知幾尹，仁聞始終無二三。
況直焦氛半封內，轉爲樂國非容易。
飛鳬忽載福星來，力量精神有餘地。
吾鄉由來文獻多，道脈無如世故何。
蔬園每每今棟宇，芹波瀰瀰新弦歌。
小民艱食業山海，弱肉難供虎狼噬。
寒忽煖衣饑忽食，晝無打門夜無吠。
百里乳哺父母懷，惡稔時勞匣劍開。
同寮議論兄弟視，理到肯放山筆回。
苦蘗雋永世味外，甘棠種在人心裏。
圖誌雖書不盡書，頌碑歌記如何記。
及瓜而代芒芒行，花城如畫琴在堂。
手揮帳餞前路闊，唾去金饋西風香。
來不携家影相逐，去不挑包心自足。
眉閒迎笑動瑶琴，膝下候歸翻綵服。
南溪景擅孟城奇，酒丹米白魚蟹肥。
家林燕喜莫惜醉，仕宦得閒能幾時。
平實工夫根本大，舒徐步武官職耐。
向上規模看宰邑，誰能如公三出宰。
誰能如公徹底清，誰能如公不眩名。
卓乎高哉日月證，足以行矣雲霄程。
出門爲民還小駐，肯借心香勤旱雨。
一雨三日豈偶然，異日作霖天已許。
老夫生身八十年，何幸親見真前緣。
既無筋力送之遠，又乏詞藻揚其賢。
漫將里詠塗歌者，掇拾萬一溪藤寫。
長揖奉爲行李累，爲我一讀清天下。
送邑宰丁溉解任置酒取別因賦示
作者：陳著
朝代：宋

古道轉悠悠，送君那值秋。
惡懷醒似醉，苦語去難留。
鐙雨今宵酒，帆風明日舟。
從今夢相見，老眼在心頭。
送邑簿周信解任
作者：陳著
朝代：宋

秋風好，秋風好，吹起棲鸞上雲表。
邑人欲留留不住，綵旗繡帳長安道。
歌者相和舞者蹈，欲說遺愛知多少。
朱絃直，青銅照，姦回百巧終莫欺，正大一交如夙好。
處事無難輕車就熟路，據理必爭疾風加勁草。
三年任滿如始至，萬里當遠到。
擁箳篂，植旌纛，分內功名非外求，時來爲之特談笑。
尚須續續□飛箋，勿謂老夫年已耄。
送邑簿李大用任滿
作者：陳著
朝代：宋

綵旗蔽野南風香，歡門遮馬東路長。
黄童白叟百拜酒，鸞棲主人今日行。
憶昔焦氛漲天赤，手挽龍津力輸滌。
簿領爲職關係重，儒術飾吏經綸密。
學校一新衿佩來，市井再復圖畫開。
男耕女織各按堵，山居海藏皆熙臺。
口不言功心自諭，三年任滿留不住。
我窮欲餞惟有心，一詩收拾行碑語。
如之何說見事明，自有夜月光山亭。
如之何說律已清，亦有秋水鋪長汀。
留此賢勞書縣譜，携此聲名步雲去。
君不見政事堂中李參伯，即是當年長社簿。
送邑簿阮杏山解任
作者：陳著
朝代：宋

杏山高高壓羣山，山靈發秀生鳳鸞。
便應鶱騰梧桐表，胡爲回翔枳棘閒。
誰知異物非凡翼，志在遠大須培植。
固非燕雀所能知，正恐鴻鵠亦未識。
去年桂子香中晴，五綵颺下民歡迎。
雝雝仁氣才鼓盪，今春已趣雲霄程。
清水一壺留矮屋，順風萬里送行色。
內將攬輝儀周行，外將和鳴福萬國。
老夫耄矣阻攀行，一詩寄意無他腸。
願言雙旌導前路，飛致鳳花開處是桐鄉。
送酒與元春兄
作者：陳著
朝代：宋

九月風光又一年，君家無酒坐無錢。
翠微雖負菊花約，安樂應甘飲米權。
舉世方爭沈醉境，誰人能顧獨醒賢。
兩從事□聊相諗，會取一般平淡天。
送酒與蒲萄與來石門
作者：陳著
朝代：宋

山泉釀出苦醅硬，野蔓生來酸子圓。
此味不投甜世界，遣教參透石翁禪。
送阮子俊歸池陽
作者：陳著
朝代：宋

袖携諸老義門詩，燁燁精神起病衰。
千里遠來風教地，一言不及浪遊私。
山家飯粟論交淡，驛路逢梅信步遲。
古道藹然三代上，由來好事要扶持。
送陳孔晨錄鄞學任滿西歸
作者：陳著
朝代：宋

思昔南墅翁，用不盡書力。
留以裕厥子，著鞭飽諳歷。
鄞庠多材地，糾錄迂分職。
休休自無犯，耿耿不事激。
時雨化後生，春風久宿德。
妙墨雲烟飛，清吟雪霜逼。
萬口何異辭，三年如一日。
芙蓉桂花天，扁舟戒行色。
帳飲集寮寀，袖詩空士籍。
相送相致祝，此去萬里翼。
非入蓬萊觀，則上梧桐掖。
我素與子契，而況同宗出。
區區愛莫助，珍重而翁積。
豈不欲臨餞，耄笑筋力嗇。
數語教兒洵，持候州西驛。
送陳笠峰路教之燕
作者：陳著
朝代：宋

笠峰秀甲東南郊，面勢雄特根基牢。
上與日月星辰交，下走海脈通六鼇。
藴蓄玉金賁山毛，噴洩雲雨蘇焦熬。
之子生於其間擅英豪，重不輕試厚自韜。
中歲一跨鵬風翱，道之行也茲其遭。
越庠素號多俊髦，博士一飯久爲妄者饕。
芹藻泛泛隨波濤，茅葦彌望誰其薅。
拜舞異渥開新陶，長身古眼空滔滔。
正如矢初脫箙弓離弢，又如砥斂水淬出匣刀。
朝講暮說音奏諧肆驁，日漸月漬學子飽雋詩書膏。
意欲國爲鄒魯家稷皋，斥其餘忍百廢鏖。
百年功績三年勞，臺府交牘爭薦褒。
雖欲頓轡將焉逃，小春布暖風未號。
陸可鞍馬水可艘，齏根鱠鱸蠏霜螯。
一飲百榼新篘醪，梅花驛路萬里重游遨。
大則徑上玉堂揮健毫，不亦小駐粉省班郎曹。
我欲餞送乏酒羔，贈言一紙忘忉忉。
峻坂立馬嚴提鑣，急流放船穩著篙。
他日清望拂星旄，衣錦歸時當與笠峰相爲高。
送黄少孺遠游
作者：陳著
朝代：宋

慈溪先生擅天章，胸中奎壁躔諸郎。
君生坐後秀愈卓，骨骼昂昂氣揚揚。
黄金滿籝父訓重，青簡插架家傳光。
九經本也末百氏，一目誰如我百行。
木根盤龍幹必異，要須培植爲棟梁。
寶氣貫虹玉必粹，亦在磨琢成珪璋。
第方靴笠爭徑捷，難把章掖入時妝。
既不必效阮籍哭，亦不必學接輿狂。
仰天俯地道固在，往古來今人漫忙。
安居茅茨即臺閣，雋永藜藿勝膏粱。
大蓬山下遠塵境，晴嵐暖翠松竹房。
小鑑湖中落天鏡，明月清風芰荷裳。
內可以存養性情之正，外可以舒暢詩書之香。
上可以奉萱庭壽康之慶，下可以遂棣華和樂之常。
立我之大無愧怍，敬天之命爲行藏。
不然荆璞輕自售，恐如梅實酸誰嘗。
君不見蘇老泉，年二十七始自强。
渟涵滿腹抑不發，直待知我逢歐陽。
又不見徐仲車，力學篤孝母在堂。
大賢刮目他日事，自有了翁鄒道鄉。
連山王開詩試子午花四首·其一
作者：陳著
朝代：宋

三數莖鬚細撚金，圓齊五瓣外紅深。
酷憎媚俗長垂首，善處驕陽不動心。
色變化成丹竈火，時開落應土圭針。
感懷南北多分裂，此獨全名古到今。
連山王開詩試子午花四首·其三
作者：陳著
朝代：宋

赤日黄塵任漲浮，直莖疏葉裏垂頭。
金心不逐時妝褪，赭面應爲世態羞。
分晝夜閒開落準，備離坎氣品題優。
倚欄感物傷懷處，何日崔盧入此甌。
連山王開詩試子午花四首·其二
作者：陳著
朝代：宋

嫩綠扶疏紅倒垂，紅閒黄染數莖絲。
牢存本色心爲主，懶競時妝面向誰。
受二氣中開止晝，當三伏裏傲炎曦。
陰崖故國長安路，萬里傾陽共藿葵。
連山王開詩試子午花四首·其四
作者：陳著
朝代：宋

低垂不足畏炎氛，自是居高避俗喧。
五瓣圓黏猩血重，數絲牢綴蠟心存。
雅持本色明清晝，肯駐殘妝媚黑昏。
林下何人修煉到，丹餘流入此芳根。
遊北苑寺似主僧漢仲章
作者：陳著
朝代：宋

隨人入寶坊，一坐到斜陽。
僧老話多古，春來山自香。
放吟聊走筆，乘興不論觴。
今日是何日，悠然何有鄉。
遊慈雲
作者：陳著
朝代：宋

微吟歡信步，不覺到禪關。
植杖苔痕上，敲門竹影閒。
樹高風韻葉，人靜鳥呼山。
安得長留此，分僧一半閒。
遊慈雲
作者：陳著
朝代：宋

曉日烘晴一白晞，青鞋踏滑叩禪扉。
千山流水溪聲活，二麥涵滋野色肥。
僵卧不妨晴又出，興來誰肯夜空歸。
弟兄歡笑兒扶醉，滿袖新詩下翠微。
遊慈雲
作者：陳著
朝代：宋

老懷不與世情便，纔說閒行興翼然。
微濕易乾沙軟路，大寒却暖雪晴天。
未曾到寺香先妙，底用尋梅山自妍。
笑問松邊人立石，汝知今日是何年。
遊慈雲二首·其一
作者：陳著
朝代：宋

今夕是何夕，相携踏雪乾。
弟兄清濁酒，僧俗素葷盤。
邂逅半年事，笑談終日歡。
欲歸歸未得，戀月靠闌干。
遊慈雲二首·其二
作者：陳著
朝代：宋

有分醉慈雲，相留氣味真。
榧香千丈雪，筍雋萬年春。
此會不多見，如今能幾人。
胡爲弗回首，三笑亦風塵。
遊慈雲似齡叟
作者：陳著
朝代：宋

我來景照堂，主人一笑領。
蔬筍充我饑，芎朮療我病。
坐久不知晚，留以夜榻並。
世事方東流，人情入西暝。
茲逢豈假合，如形有隨影。
不言自相知，無味足雋永。
潛遠意悠悠，披仰心炯炯。
顧我爲何人，古今兩照映。
餘言不可寫，手拍闌干猛。
雲飛風滿山，萬動歸一靜。
遊慈雲分韻得是字
作者：陳著
朝代：宋

僧關可人心，況此晴色美。
蹈蘚滑路多，訪菊香處是。
引飲吞山光，清嘯落松子。
我有即事詩，就掃石壁紀。
遊永固院
作者：陳著
朝代：宋

晴行不自覺，又入此山來。
失笑谷聲應，坐迎僧戶開。
簷風數行竹，窗日一枝梅。
歸策休催發，得閒能幾囘。
遊浄慈道中
作者：陳著
朝代：宋

衰年少出門，信步過冬暄。
黄葉問梅路，青煙芟麥邨。
危時一自適，造物萬相□。
試與松風約，尚堪來幾番。
遊蔡峰過黄沙坑懷朝兒
作者：陳著
朝代：宋

入谷崎嶇十里程，更崎嶇處見沙坑。
幼兒曾寄流鴻影，老我難忘舐犢情。
後日早知爲死別，當時寸步亦同行。
如今但有東風淚，灑入流泉慟失聲。
遊蔡峰道中三首·半坑
作者：陳著
朝代：宋

疊障中閒一隙天，數家茅屋鸛巢邊。
逢人試問營生事，笑指巖前煮草煙。
遊蔡峰道中三首·回途望黄沙坑懷朝兒
作者：陳著
朝代：宋

昨日山前痛憶兒，回頭凝望更依依。
如今精爽知何在，采得蘭花泣看歸。
遊蔡峰道中三首·碧渚菴前
作者：陳著
朝代：宋

恩袍拜後兩周星，今日西行得再經。
休問菴中僧在否，滿簷松竹舊時青。
遊西湖
作者：陳著
朝代：宋

多謝東君巧剸裁，工夫都在禁城西。
松蘿霽藹羣峯寺，楊柳輕風十里堤。
酒向畫闌樓上買，詩從翠館壁中題。
都門路迥馬蹄困，奔得歸來醉似泥。
遊雪竇杖錫七首·妙高臺
作者：陳著
朝代：宋

不到茲臺四十年，臨風獨立意悠然。
胸中多少難言事，便欲憑高叩九天。
遊雪竇杖錫七首·徐鳬巖
作者：陳著
朝代：宋

平揖天風一望來，蒼崖萬仞兩分開。
是中猨鶴亦難得，只有龍雲相往回。
遊雪竇杖錫七首·杖錫入山亭
作者：陳著
朝代：宋

山上山根溪一灣，著亭管領此溪山。
雲南更在青天際，步一步高從此攀。
遊雪竇杖錫七首·踟躕嶺
作者：陳著
朝代：宋

石路崔嵬雲上頭，北雲南雪此鴻溝。
誰人題作踟躕嶺，不到山心不當遊。
遊雪竇杖錫七首·錦鏡池
作者：陳著
朝代：宋

萬仞崖擎碧玉臺，中閒一鏡帖天開。
四時自與幽花對，一點時妝不照來。
遊雪竇杖錫七首·隠潭
作者：陳著
朝代：宋

何神擎破隴頭巖，盡束溪流下碧潭。
潭底有龍能變化，好將霖雨活東南。
遊雪竇杖錫七首·飛雪亭
作者：陳著
朝代：宋

雪瀑翻崖直下深，自從開闢到如今。
天寒水澀山風急，不斷朝宗一派心。
遊靈濟寺方丈酒邊
作者：陳著
朝代：宋

天畫軒前酒一杯，愛閒能有幾人來。
明朝又入深山去，安得如潮日兩回。
遊鹿頂山
作者：陳著
朝代：宋

茲菴擅佳境，一到願方償。
鐘鼓江湖笠，琴棋水竹房。
相逢多故舊，小憩得清凉。
自笑因緣淺，又催行路忙。
過仙山詠孫松磵新菴
作者：陳著
朝代：宋

雅懷欲友漢劉樊，巧築屠蘇壓大蘭。
檐宿白雲山氣重，門無赤日樹陰寒。
少年自得老成趣，危世誰如肥遁安。
下界黄塵從擾擾，不妨高枕夢邯鄲。
過崎山
作者：陳著
朝代：宋

曉過崎山下，溪清水見沙。
石根交虎豹，樹影亂龍蛇。
黄竹藏丹渚，青帘賣酒家。
扣舷汀鷺起，撇撇带西斜。
過梅山弟家
作者：陳著
朝代：宋

好景在西林，晴邊取次尋。
路融山脈水，屋戴樹毛陰。
動脚影爲僕，舉頭天見心。
清風知酒病，吹我兩衣襟。
過鑑湖
作者：陳著
朝代：宋

越城勝境素來誇，纔入東關分外嘉。
八百頃荷西子態，幾千餘寺賀君家。
畫屏山色饒煙水，麗錦天光落晚霞。
惜景欲圖湖上住，釣船泊處是生涯。
遲留又用韻
作者：陳著
朝代：宋

宿留不覺久，非因戀竹房。
山林遲老死，萍梗急貧忙。
走俗形幾穢，還家夢亦香。
未能憑古語，安處是吾鄉。
避難周姓家席地而眠偶成
作者：陳著
朝代：宋

夜宿山家謝主翁，安排席藁地爐東。
枕頭就借支機石，帕額聊防箭隙風。
酒甕下眠添古話，牛衣中卧有時通。
老吾看破人閒事，錦帳牙牀總是空。
避難西坑用瀹韻
作者：陳著
朝代：宋

春雨宜農耕，逆旅愁坐雨。
雪寒饑殺人，豪富雪中舞。
憂樂古來殊，欲說頭自俯。
見山豈不愛，身危心不武。
入深復入深，有谷如子午。
生死未可知，誰能問甘苦。
避難西坑用瀹韻
作者：陳著
朝代：宋

頭禿鬢蕭蕭，誰知生轉勞。
危心貪避遠，老脚失低高。
薄採義山蕨，難逢仙徑桃。
如何是歸日，世事正囂囂。
避難雪竇之西坑遊西麓菴
作者：陳著
朝代：宋

山閒築屋古西坡，小小規模浄似磨。
兩壁鼓鐘來雪竇，四圍松竹護雲窩。
軒窗有趣高僧遠，門戶無遮俗客多。
我寄前林時一到，未知風月意云何。
還家得驚報復回避所
作者：陳著
朝代：宋

北馬又經山，傳聞頃刻閒。
山將身坐斷，家有夢飛還。
吞哭自憐甫，忍饑誰念顔。
真成傷箭鳥，翼翼怕虛彎。
邨景四首·其一
作者：陳著
朝代：宋

南陌耕雲脈脈，東風吹雨斜斜。
流水滿邨春事，炊煙隔岸人家。
邨景四首·其三
作者：陳著
朝代：宋

風生老樹飛葉，雨過殘雲带霞。
禾場牛卧落日，漁邨鴉起平沙。
邨景四首·其二
作者：陳著
朝代：宋

田舍灌苗戽水，店家汲水施漿。
穉子清溪浴午，老樵綠樹休凉。
邨景四首·其四
作者：陳著
朝代：宋

雪霽山屏可畫，風高雁字難書。
訪梅橋斷呼渡，芟麥天寒倚鋤。
鄉人爲予再賞鳳花求賦
作者：陳著
朝代：宋

朝陽鳴處發天和，化作靈根植寶坡。
翠脊雙飛供襯色，血誠百喙染芳窠。
儀韶難赴風雲會，任數何妨歲月多。
翼翼自珍無一語，暗聽遊客賦卷阿。
酒後四句示梅山弟
作者：陳著
朝代：宋

濛濛細雨濕春風，家在青山啼鳥中。
有酒可杯書可讀，何須門外問窮通。
酒邊
作者：陳著
朝代：宋

茶甌纔退酒杯來，酒興濃時杯復杯。
也須留取三分醒，要带明月清風回。
酒邊呈鄭耐軒
作者：陳著
朝代：宋

行行曲曲廊，迤邐入書房。
多客坐氈煖，百花吟几香。
人閒正桃李，屋角自蔬桑。
信是閒中好，相忘古話長。
醉中
作者：陳著
朝代：宋

樂遊原上少年春，安樂窩中快活身。
古到如今能幾日，吁嗟天也不由人。
醉中出門得風字
作者：陳著
朝代：宋

殘生有今日，一醉得清風。
想見羲皇上，人人此樂同。
醉中示姪溥
作者：陳著
朝代：宋

山茶風香酒微波，杏花日長人笑歌。
兒孫歡擁白髮婆，煮菜解醉不厭多。
人生樂事恐蹉跎，世事等是一夢柯。
孝義兩字不可磨，當與兄弟相切磋。
我家兄弟三世過，謹勿令人說如何。
醉中示梅山弟
作者：陳著
朝代：宋

浮生無足處，樂事有誰真。
風雨少晴日，弟兄能幾人。
清談流俗外，薄醉小窗春。
栩栩投牀夢，方知造物仁。
醉中示梅山弟二首·其一
作者：陳著
朝代：宋

夜鐙曾醉藕花凉，筍擔歸來雨亦香。
閒裏不妨長聚首，人生能得幾斜陽。
醉中示梅山弟二首·其二
作者：陳著
朝代：宋

兩山合秀水流中，茅屋相忘松竹叢。
時節往來容易事，菜湯艾酒一家風。
醉書
作者：陳著
朝代：宋

庚寅仲冬之八日，與諸兄弟諸子姪。
濁酒數杯菜一盆，醉後相忘見真實。
誰云人閒天地窄，但覺物外山林逸。
人生安能皆百年，洪崖浮邱亦浪傳。
妻孥安穩雞犬樂，此外無復有神仙。
甚哉世人不知足，苦積銖縷多買田。
子孫賢否誰能料，近足此身難自保。
舉頭問天天不應，聊向虛空一舒嘯。
得一聚首便爲福，得一晌閒真是寶。
但願如安樂窩中長打乖，微醺著面春拍懷。
不願如荷鍤自隨死便埋，以酒爲命忘形骸。
醉書永固方丈示東隠
作者：陳著
朝代：宋

西麓與東峯，前緣得二翁。
雅心千古上，慈汁一尊同。
猛省塵埃夢，飽參松竹風。
黄綺在何處，我欲問冥鴻。
重五有感
作者：陳著
朝代：宋

登高時節殃雞犬，乞巧風流狎女牛。
何似今朝酹忠魄，殘杯一洗世人愁。
重午酒邊四句書宜晚
作者：陳著
朝代：宋

七十二歲重午酒，百千萬變獨閒身。
細看榴艾祇自醉，同弔芷蘭能幾人。
重陽坐邑中旅舍
作者：陳著
朝代：宋

禿鬢蕭蕭八十翁，爲誰留滯客檐中。
有詩不賦滿城雨，無酒可當吹帽風。
與菊相逢還自笑，看萸欲健莫知窮。
回頭戲馬臺何處，萬里秋聲有過鴻。
金盞子
作者：陳著
朝代：宋

眼底時光，奈老來、如何奈得秋何。黃葉最多情，天分付、涼意一聲先做。是處著露莎蛩，也酸吟相和。新雁想，飛到故都徘徊，未忍輕過。往事是堪唾。紅棗信、烽折盡任他。湖山桂香自好，笙歌舫、沈沈醉也誰拖。可憐瘦月淒涼，把興亡看破。如今□，但留下滿城□，西風悲些。
錦里觀桃
作者：陳著
朝代：宋

錦里風光分外春，桃花如市趁時新。
鬭風車馬香塵裏，誰是朱門覓水人。
長兒吉初生日以四十字示之
作者：陳著
朝代：宋

吾年五十五，汝生方九年。
雖知得子晚，亦擬壽家傳。
立己要莊重，存心無躁偏。
人皆可向上，從否勿歸天。
長兒深生日集經語示之二首·其一
作者：陳著
朝代：宋

惟友于兄弟，惟順於父母。
無忝爾所生，造端乎夫婦。
長兒深生日集經語示之二首·其二
作者：陳著
朝代：宋

君子之容舒，吉人之辭寡。
有常則可矣，欲自得之也。
長孺以新生子求名命曰相兒
作者：陳著
朝代：宋

有女諧良偶，承宗在嫡兒。
館甥纔匝歲，宅相果如期。
脈發慈溪正，胞成江夏奇。
咳名應會得，乳口見嘔咿。
長孺因吾二詩有負米分鄰之語因又次韻餞其歸二首·其一
作者：陳著
朝代：宋

聲氣相投玉應金，花閒話到翠成陰。
一清門戶無同脈，萬古詩書可立心。
母子要知烏哺反，夫妻應感白頭吟。
若言相諗早須覺，難得青春長似今。
長孺因吾二詩有負米分鄰之語因又次韻餞其歸二首·其二
作者：陳著
朝代：宋

紛紛薄俗事輕脣，自喜衰年德有鄰。
危世孤兒華髮母，歸舟百里碧波春。
不因噬指感懷切，肯學嘔心搜句新。
娛舞慈庭應細說，丹山筍蕨正宜人。
長橋望湖
作者：陳著
朝代：宋

太湖缺處束爲橋，總把吳中景物包。
去百里閒山獨立，跨三州地水平交。
古亭休說曾垂釣，長劍何妨更斬蛟。
欲覓鴟夷無處所，如今祇自網船拋。
長至日山家偶成
作者：陳著
朝代：宋

疇昔隨班舞御香，如今忍凍坐山房。
臺雲誰取書黄瑞，宮日空舒刺繡光。
懶把酒杯心自醉，閒欹肱枕意何長。
晚窗閉眼消詳易，頼有生生不斷腸。
閒居有感
作者：陳著
朝代：宋

參差梅竹槿花籬，强對溪山傲百罹。
終日書聲清屋氣，四時蔬食壽家規。
苦兒知學何妨懶，老婦安貧未覺衰。
無處可修牀下拜，門前心事碧天涯。
闢戴帥初食長菜
作者：陳著
朝代：宋

漂泊無家杜少陵，兵閒奔走如蓬萍。
碧澗香芹固可嗜，鱠鯉豈厭銀絲精。
百謫九死蘇玉局，到處爲鄉心自足。
有時珍嘗百糝羹，何嘗不食黄雞粥。
二子流落甚數奇，攻苦食淡分所宜。
顧無所擇隨所有，亦曰吾師吾仲尼。
菜瓜魚肉皆可食，鄉黨一篇炳星日。
君胡不學聖與賢，乃外吾道從道釋。
豈薄朱門粉署郎，窮搜滋味豐時壯。
豈惡氈帽侏𠌯輩，搏攫羊豕飽腥肪。
不則牀頭怕金盡，不則繼肉乖夙準。
遂將所受父母身，束縛枯腸强堅忍。
況聞君家百指餘，正自不同藜莧厨。
獨立標榜人所駭，此意未知果何如。
君子之道在中耳，纔落一偏犯公議。
有則庶羞不爲過，無則□□亦常事。
朋友切磋欲無瑕，早從吾言勿姑差。
庶幾上不見摽於仲尼之門，下可□□於杜蘇二子之家。
雨中旅懷呈鄭耐軒
作者：陳著
朝代：宋

日日約歸舟，誰知雨又留。
滿城爲海市，數步有蓬洲。
濕夢風難送，急心天與仇。
今朝好晴色，著履可來不。
雨中留范曉邨家
作者：陳著
朝代：宋

年來常閉戶，一動自知非。
坐雨詩消悶，思家夢當歸。
山林容自拙，道路目孤飛。
便整回頭步，西園筍薤肥。
雨後雪
作者：陳著
朝代：宋

深山雨易雪，片大不成花。
翁媼熱摩面，兒童寒戰牙。
如居峩頂寺，休問洛陽花。
宜麥今雖兆，明年事未涯。
雨留景山家
作者：陳著
朝代：宋

桂後菊花前，相逢夢覺然。
閒心時外話，親意雨中眠。
投老會難必，臨行留更堅。
西風亦解事，未肯放晴天。
雪中偶成
作者：陳著
朝代：宋

寒光晧晧照殘年，方信人閒別有天。
一色邨中見流水，半乾屋上有炊烟。
洛人僵卧今誰問，塞馬飛馳正自便。
想得南枝梅好在，風檐獨立思悠然。
雪寒
作者：陳著
朝代：宋

巫山神女欲回車，滕六留雲布玉華。
流水不冰翻有氣，老梅雖凍自宜花。
幸逃僵死榆關戍，相伴饑眠草屋家。
種麥已遲天豈恝，一聲晴意曉檐鴉。
雪復晴
作者：陳著
朝代：宋

冬來多是雨，日日望雲回。
飄灑不成雪，連綿如入梅。
高風吹日上，短景爲山催。
那問歸家事，牀頭有宿醅。
雲西已矣江東漕司繡春園柱閒詩尚存因次韻以寫感云
作者：陳著
朝代：宋

柳邊桃杏竹邊梅，盡是先生手自栽。
舊事已隨春夢斷，新愁偏入老懷來。
空將滿柱留題看，無復當花畫冊開。
試上層臺望秦望，鄉心禁得杜鵑催。
霜天曉角
作者：陳著
朝代：宋

江寒雁咽。短棹還催發。曾是玉堂仙伯，相別處、滿篷雪。此別。那堪說。溯風空淚血。惟有梅花依舊，香不斷、夜來月。
靈溪房偶成
作者：陳著
朝代：宋

隨雲入寶坊，寄憩正師房。
醉枕老易醒，閒窗春亦忙。
暄風□花氣，好客带詩香。
信美難久住，我家山水鄉。
靈濟寺午睡起
作者：陳著
朝代：宋

江上春風底事寒，主張火柜一雷鼾。
不干酒力濃時困，自是人情熟處安。
靈濟菴主僧泉蒙山招飲偶成
作者：陳著
朝代：宋

水面巧安排，軒窗爽豁哉。
橋關江氣定，門約市聲開。
遠景天相送，清風客自來。
夜牀凉睡足，有夢到蓬萊。
靈濟菴會高麗僧全息菴八句遺之
作者：陳著
朝代：宋

生其箕子國，來拜觀音山。
迢迢萬里外，了了一見閒。
風波任浩蕩，雲月自往還。
莫怪圖三笑，我非元亮班。
青山下
作者：陳著
朝代：宋

千頃田疇麥浪花，數家林薄筍抽芽。
休將世事俱歸夢，頗喜人生尚有涯。
青玉案
作者：陳著
朝代：宋

錢塘江上潮來去。花落花開六橋路。三竺三茅鍾曉暮。當年夢境，如今故國，不忍回頭處。他誰做得愁如許。平地波濤挾風雨。往事悽悽都有據。月堂笑裡，夕亭話後，自是無人悟。
青玉案
作者：陳著
朝代：宋

青山流水迢迢去。總是東風往回路。送得春來春又暮。鶯如何訴。燕如何語。只有春知處。時光漸漸春如許。何用憐春怕紅雨。到處空飛無實據。花開也好，花飛也好，此意須雙悟。
題丹霞洞
作者：陳著
朝代：宋

丹山高處坐龍宮，山下人歸潤澤中。
北馬一塵飛不到，危時方見有神功。
題僧維枬詩卷
作者：陳著
朝代：宋

鳳□□□鳴，蚓竅出蟲聲。
陰雨不見星，腐草流爝螢。
卓□獨何爲，不與時同情。
風流晉宋閒，眼中無四靈。
言言意脈脈，字字聲鏗鏗。
我老見已曩，讀之水投冰。
珍重復珍重，好處騰虎谷。
嗟哉南山下，諸老家爲塾。
彼饕何人斯，欲食酸寒肉。
衣冠坐塗炭，袵席生桎梏。
星節來自西，一見無遺目。
丰稜霜雪嚴，號令風雷速。
恩波四溟湧，文燄九霄矗。
征徭脫濫籍，詩書還致俗。
蹙蹙愁者欣，嗷嗷流者復。
耄矣八旬翁，凄其無半菽。
亦欲學龐公，不著城市足。
要識澄清轡，滿慰平生欲。
扶曳語鄉人，其來拜僕僕。
下爲一邑謝，上賀天下福。
題嚴子陵釣臺二首·其一
作者：陳著
朝代：宋

才得心安便是通，乘龍非貴釣非窮。
那知碌碌攀鱗者，盡在先生不釣中。
題嚴子陵釣臺二首·其二
作者：陳著
朝代：宋

方信先生大有功，光皇祇是暫時雄。
東都二百年名節，全在桐江一釣風。
題女沖所藏彩箋
作者：陳著
朝代：宋

天空闊兮西東兩山，路平平兮春草班班。
今而後兮百里之閒，思渺渺兮水竹之灣。
題思遠行業碑
作者：陳著
朝代：宋

虎溪雖小深似海，截斷英雄富貴塵。
却爲淵明過溪笑，方知心自有高人。
題扇畫東坡
作者：陳著
朝代：宋

形神雪山松，衣巾赤壁風。
望之凜凜然，掃退炎塵紅。
題扇畫東坡抱琴
作者：陳著
朝代：宋

謂是蘇長公，如何抱絲桐。
不必窮是非，聞名自生風。
題晚照樓
作者：陳著
朝代：宋

乳峰天下景，清景此尤多。
簷影夕陽樹，簾香新水荷。
虛通雲入室，平送鶴歸窠。
高坐清凉境，人閒自沸鍋。
題東堂竹
作者：陳著
朝代：宋

種來三世遠，一片綠猗猗。
節直清自見，心虛高不知。
甯求千畝富，足與七賢期。
要得龍孫茂，封培無已時。
題梅逸林隠君祠
作者：陳著
朝代：宋

潔蠲老筆記祠庭，更把辭情韻入聲。
誓守松楸爲得死，肯戕桑梓買偷生。
衣冠圖畫君心事，香火焚修子血誠。
孝義本來無世變，有誰下馬拂陰塋。
題王之朝所惠扇
作者：陳著
朝代：宋

八十三歲衰翁，執熱也要清風。
此凉來自何處，來自羲之手中。
題甯國府涇縣琴高堂
作者：陳著
朝代：宋

一山逶迤來，結崖俯寒碧。
傳聞控鯉仙，垂釣山下石。
前事不必窮，要是古奇跡。
山中好事者，築亭占清特。
數本瀟灑花，松竹共幽閴。
我來西風晴，一洗塵土昔。
出門復回首，山前有歸翼。
題畫扇
作者：陳著
朝代：宋

松下披衣坐著，飛瀑巖前洗脚。
畫向塵汙人看，教知山林之樂。
題畫扇
作者：陳著
朝代：宋

江極目兮沙路平，馿卓耳兮風蹄輕。
彼何人兮爲此行，我欲從之到蓬瀛。
題西四明趙氏書院
作者：陳著
朝代：宋

他鄉久客不堪懷，風雨書窗又獨來。
夢惡喜聞鶑喚醒，歸途羞見雁聲囘。
望春山色今須好，年少時光老易催。
坎止流行天已定，掀髯一笑且銜杯。
題錢靜觀江山萬里圖
作者：陳著
朝代：宋

迢迢江山上，萬變紛起伏。
中閒崛奇多，忽此入平沃。
草對近或遠，來去自鳬鶩。
宇宙本來寬，景物常滿目。
此意知者誰，煙林有茅屋。
題雪竇西麓菴
作者：陳著
朝代：宋

踏遍山南紫翠關，轉西尋麓更幽閒。
菊花數本竹邊路，茅屋幾閒溪外山。
巧著軒窗隨上下，賸留書畫在中閒。
是菴信美非吾土，自有菟裘足往還。
題黄長孺松江圖古箋
作者：陳著
朝代：宋

吾行半東南，松江東南奇。
湖鋪天上水，山橫鏡中眉。
清風明月夜，細雨斜風時。
扁舟幾來去，長揖三高祠。
泯默一夢昔，欲語將同誰。
忽焉入老眼，百年片紙遺。
□□□□□，人境那可期。
人境那可期，畫中時見之。
飲於梅山弟家醉書八首 示聖涯姪 其一
作者：陳著
朝代：宋

梅山半載在城中，辜負山中月與風。
老我相逢還一笑，弟兄能有幾人同。
飲於梅山弟家醉書八首 示聖涯姪 其三
作者：陳著
朝代：宋

象棋一局酒三杯，此樂都從靜處來。
明月清風不輕與，青山流水要相陪。
飲於梅山弟家醉書八首 示聖涯姪 其二
作者：陳著
朝代：宋

老我衰顔百念煎，梅山少我十三年。
人生不問壽長短，得一日寬皆是仙。
飲於梅山弟家醉書八首 示聖涯姪 其五
作者：陳著
朝代：宋

人閒杯酒易暌乖，祇爲閨門意弗諧。
每到梅山醉終日，不聞人語自安排。
飲於梅山弟家醉書八首 示聖涯姪 其六
作者：陳著
朝代：宋

年少心懷早可人，酒邊一笑見真醇。
但從此日涵濡去，更把詩書沃此身。
飲於梅山弟家醉書八首 示聖涯姪 其四
作者：陳著
朝代：宋

有約相過亭午天，日斜猶在酒杯閒。
遲遲要待月明去，意在弟兄非在山。
飲於梅山弟家醉書八首·喜見山孫
作者：陳著
朝代：宋

梅山醉裏抱山孫，春入孩顔笑語溫。
淡靜心田無妄念，祇將詩禮種家門。
飲於梅山弟家醉書八首·感慨前事
作者：陳著
朝代：宋

世變其如我醉何，兒孫扶路日西斜。
風吹醒處愁依舊，蕭颯乾坤菊兩家。
首夏
作者：陳著
朝代：宋

花塵絮雪已茫茫，一景清和便可量。
脅霽驚風眠秀麥，尾雲疏雨健新秧。
鶑啼未怯隨春去，犬吠相催入夜長。
酒興詩情都懶散，祇將清夢試藜牀。
高潔堂來見因次前韻三首·其一
作者：陳著
朝代：宋

室如晦處有通光，內外相須是直方。
認取青氈爲舊物，要看鳴鳳在朝陽。
高潔堂來見因次前韻三首·其三
作者：陳著
朝代：宋

詩屋中閒借隙光，老來猶苦未知方。
羨君句法源頭活，此意曾參到紫陽。
高潔堂來見因次前韻三首·其二
作者：陳著
朝代：宋

君家文獻日爭光，聲價如今重上方。
我老尚知師古學，爲搜古集到渠陽。
鷓鴣天
作者：陳著
朝代：宋

看了山中薜荔衣。手將安石種分移。花鮮絢日猩紅妒，葉密乘風翠羽飛。新結子，綠垂枝。老來眼底轉多宜。牙齒不入甜時樣，醋醋何妨薦酒卮。
黄子羽山長爲不及同山行次余東發別余韻見寄因再用韻以謝二首·其一
作者：陳著
朝代：宋

文脈絲垂感慨深，奎躔今直鄮山陰。
末流自逐狂瀾倒，獨步直成空谷音。
四海園林春事裏，一家松竹歲寒心。
相知不必長相見，明月春風處處尋。
黄子羽山長爲不及同山行次余東發別余韻見寄因再用韻以謝二首·其二
作者：陳著
朝代：宋

憶昨追隨太史遊，欠招吟脚共評秋。
自憐蒲柳難禁老，君向桑榆盡可收。
人物多從危世見，山林盍有好詩留。
和篇忽轉雲南去，便當同行雲上頭。
黄相兒求詩
作者：陳著
朝代：宋

相兒執筆請翁書，要受持從入學初。
我有至言兒聽取，心宜莊敬氣宜舒。
黄虛谷以唐體五言一首來別次韻餞其歸
作者：陳著
朝代：宋

我欲話時窮，非翁誰與從。
老來有兩健，春到得相逢。
潮水明朝櫓，雲山後夜鐘。
相思無盡處，樽酒幾時重。
點絳唇
作者：陳著
朝代：宋

（缺詞文）
齡叟以詩來壽余次韻以復
作者：陳著
朝代：宋

彼美慈雲叟，相存馬少游。
槐淘參玉版，藻句粲銀鉤。
外友更誰在，前緣曾共修。
從今各珍重，萬事等虛舟。
齡叟得稼山好語因贊之
作者：陳著
朝代：宋

高懷不是愛山行，鐘鼓樓高有宿盟。
今夜老禪聯榻卧，定應說到有西成。
齡叟招飲醉中
作者：陳著
朝代：宋

一笠出雲深，因緣坐到今。
寺窮僧自飯，山古樹方林。
借酒看人醉，燒香駐客吟。
相携不覺笑，門外少知心。
齡叟醉我以鼓笛之筵八句見意
作者：陳著
朝代：宋

樓閣倚晴天，知心得老禪。
風光百年事，民命數家煙。
鐙火猶嬉鼓，山林有醉筵。
殘生聊爾耳，休話到兵前。
丁簿到蕪湖書不至
作者：陳造
朝代：宋

幾日到于湖，交情未合疎。
相望百里地，不寄一行書。
待此寬相憶，何人念索居。
朔風吹鴈斷，徙倚正愁予。
丁酉道中暮春
作者：陳造
朝代：宋

去家如昨日，節物轉頭非。
風處綠自舞，雨餘紅頓稀。
野橋平水過，村路躡花歸。
趁得酴醾在，箏琶拂舊衣。
七夕
作者：陳造
朝代：宋

龍旌鳳扇一相迎，知費青禽幾寄聲。
天上經年纔舊約，人間轉盼便深更。
凉河只向樽前落，微月偏來酒面明。
後夜玉琴彈別鶴，獨應乾鵲夢魂驚。
七月附米舟之浙中作
作者：陳造
朝代：宋

白蟲散如蛆，黑蟲聚如蟻。
循緣仍咂齧，欲寐復九起。
吾舟玉爲粒，生此果何理。
神奇作臭腐，秋暑况如燬。
人生託洪爐，一飽蓋分爾。
臨流念彫年，胡迺置身此。
笑口忽唶惋，曼膚或瘡痏。
隄防費應俗，情僞良不美。
短籬護松菊，吾歸殊可喜。
錐刀詫朋儕，嗟爾商販子。
丈亭
作者：陳造
朝代：宋

小江隨山巧回互，轉首碧流分兩股。
丈亭繫纜待潮生，徙倚纔容一炊許。
潮信曾何差頃刻，固應作意憐行客。
爲誰東去爲誰西，酌酒殷勤酬河伯。
三山磯
作者：陳造
朝代：宋

江頭數羣山，駢蹤各崢嶸。
茲山挺秀出，乃以三山名。
三山戟拔立，離合煙雲橫。
巨麓截水出，石轉爲微行。
倒影射江北，陰森如未晴。
盤渦觸岸去，勢若蛟龍爭。
狹岸束洪流，突怒起不平。
舟楫復往來，立者膽爲驚。
三月初晚晴寄高縉之三首·其一
作者：陳造
朝代：宋

東風掃積陰，殘雨不敢漂。
壞雲裂裳帛，倒挂磴嶺腰。
鳥影不作暝，夕陽明山椒。
安得上上頭，風露永清宵。
三月初晚晴寄高縉之三首·其三
作者：陳造
朝代：宋

曲欄倚青冥，萬井入指顧。
湖光漾明霞，照我凭欄處。
森木倦鳥歸，遥空征鴻度。
定知待月人，破竹有奇句。
三月初晚晴寄高縉之三首·其二
作者：陳造
朝代：宋

人家繡閨閑，湖上粧面新。
湖山簫鼓中，魚鳥安得馴。
山靈建飛雨，凈洗綺羅塵。
即今隄邊柳，爲誰管殘春。
上下驛磯
作者：陳造
朝代：宋

湖陰數里間，山麓矻兩磯。
磯麓突江出，禹功不及施。
千古妨行舟，死生繫毫釐。
我昔步磯上，雨歇暑氣微。
驚湍下百尺，怒勢轟千鼙。
尚憂坤軸動，無怪沙岸欹。
蟄龍渠得安，過鳥翅欲垂。
頭眩膽爲掉，坐嘆舟上兒。
壯哉天下險，姦軌容抵巇。
如身護風寒，要地此幾希。
今來歲華暮，去舟良坦夷。
人言水進退，寒暑分盛衰。
古來設險守，亦有可易時。
函谷與劍閣，秦漢嘗用之。
人輕地亡重，正煩折箠笞。
恃險無興國，興國須藩籬。
帝王所取重，文武各攸司。
險易倏變改，即磯餘可推。
上外朝山
作者：陳造
朝代：宋

度隴凌坡冒百艱，今朝又上外朝山。
當車狠石通人過，交道飛蘿要手攀。
猿坐泬寥猶嘯詫，鴈驚巉絕故飛還。
臨風却快塵埃眼，全楚山川指顧間。
上峨橋早行
作者：陳造
朝代：宋

一從箠楚替陳編，漸慣山行野店眠。
白氎風霜鷄唱後，黄塵岐路馬蹄前。
光陰付我千莖雪，伏臘何時二頃田。
寄語淮鄉隠君子，浪言梅福是神仙。
上巳溪上燕二首·其一
作者：陳造
朝代：宋

後溪分占羽觴浮，雷隠歡聲半棹謳。
况我閑官似犀首，爲渠領客作鰲頭。
玻瓈影裏粧光膩，桃李香中步障留。
病骨得晴堪近酒，與君同拜醉鄉侯。
上巳溪上燕二首·其二
作者：陳造
朝代：宋

杜若洲邊卓旆旌，佳晨一醉萬金輕。
春光僅有一分在，天氣可能三日晴。
解道蘭亭亦陳迹，肯吟楚些愴幽情。
人生到處皆兒戲，笑看爭標鬭兩鯨。
不寐二首·其一
作者：陳造
朝代：宋

改遍年來所著書，依然幽夢隔華胥。
寒更何與衰翁事，數到琤摐殺點餘。
不寐二首·其二
作者：陳造
朝代：宋

追思可樂是丁年，日力孳孳有食眠。
頭觸屏風祇燈後，慈親笑勸掩陳編。
九日
作者：陳造
朝代：宋

樽俎天風度，亭高眼界寬。
江山對吹帽，煙雨入凭欄。
蟻酒傾靈液，霜花碎辟寒。
樂長回過鴈，香細靄雙狻。
樂事酬佳節，千金命一歡。
燈前喚歸騎，星漢已闌干。
九日留交代
作者：陳造
朝代：宋

歸軒小駐莫匆匆，佳節胡宜客路中。
已締金蘭千載契，政思萸菊一樽同。
磕山烟薄秋容瘦，槐衮簾疎晚照紅。
此興向君殊不淺，要看醉帽受西風。
九日登樓
作者：陳造
朝代：宋

縣曹逢節猶忙迫，陰雨乘秋每接連。
九日歡娛異前日，幾年晴霽有今年。
湖山入座褰珠箔，萸菊挼香薦玉船。
帽委西風判一醉，故人應未笑華顛。
九日登神居留題
作者：陳造
朝代：宋

行行十刻冒風沙，驟喜深堂放馬撾。
旋報陰雲漏紅日，共追佳節把黄花。
多煩沽酒留元亮，莫漫移文調孟嘉。
未竟笑譚人樹醉，簷棲片月欲翻鴉。
九月二日
作者：陳造
朝代：宋

燈火一樽酒，笑語亦固然。
如何棘圍夜，憶歸不成眠。
衰懷動多感，妻兒須眼前。
人生四方志，誰遣霜覆顛。
予七十趙監稅見賀以詩次韻
作者：陳造
朝代：宋

平生燭之武，况已雪髯翁。
譽我猶時用，君言恐未公。
交割州事致語口號
作者：陳造
朝代：宋

一時律呂韻金絲，用播中和樂職詩。
所喜玳筵重啟日，還當璧月再圓時。
伊凉聒夜鏗千杖，蘭蕙回春艷十眉。
明日酒醒還得句，東遊夸與大堤兒。
京口呈張閤學·其一
作者：陳造
朝代：宋

歸懷未用話南園，卧治于今又北門。
但息兒啼寬上意，小稽霆擊取中原。
虎頭銳視非無種，獅子當觴且勿喧。
更恐譚公家世事，斷無宣勸定驚魂。
京口呈張閤學·其二
作者：陳造
朝代：宋

色辭他日慰凄凉，別去吳山楚水長。
蟻國槐安消幾夢，鶴歸華表恐千霜。
安排久饜冷官飲，軟語重登君子堂。
所惜將迎無暇日，妨人詩律悟濠梁。
仁于庵
作者：陳造
朝代：宋

䆉䅉圍僧屋，檀欒隔槿籬。
月池聊濯足，雪壁賸留詩。
里社皆囷廩，鐘魚亦歲時。
平生松隠賦，回首十年遲。
代羅大著遥題雲巢
作者：陳造
朝代：宋

高人玩世心，仕學有餘裕。
稍償俗間負，未忘塵外趣。
結巢依莽蒼，泉石得佳處。
牙籤三萬軸，遮眼豈云蠹。
鳥哢巖作屏，翛然不移具。
時招櫧山雲，蒼白繚窗戶。
徑潤樹罩煙，庭虛月含霧。
萬景供旦夕，與人美無度。
園翁垂綸叟，或許陪杖屨。
我亦漫仕者，雅志買山住。
即今想像意，未辦魁傑句。
他年登君巢，酒所尚容賦。
任滿交割倅事致語口號
作者：陳造
朝代：宋

黄堂冰峙兩飛仙，不遣纖塵到繡筵。
龍麝香中揮玉麈，蕙蘭叢裏釂金舡。
即今別乘符初合，佇看丹墀璧再聯。
來歲凉颸生殿閣，帝觴同捧聽鈞天。
任滿交割郡事致語口號
作者：陳造
朝代：宋

星屏已喜一樽俱，嗣啟芳筵合郡符。
裊裊細香生玉醴，颸颸凉吹度冰壺。
錦紋眩旋明回雪，雲影依微覓貫珠。
乘醉言分當卜夜，火城璧月共通衢。
使君有詩復次韻
作者：陳造
朝代：宋

詩播樂職聞子淵，貴耳底用泥古先。
吾宗使君當世賢，援今輩古敢間然。
祖武孫謀有源水，功名濟美方未已。
即今朝野屬望深，簡齋仙人真不死。
詩律欲並元劉驅，郡政坐使豚魚孚。
編輯妙製紀殊績，瘖不措手吾非夫。
壯歲毫端有神物，才與年衰此心屈。
伸紙索句頗强顔，漫把清明譽天日。
侯拉客歸置飲再次韻
作者：陳造
朝代：宋

將軍恩意爲誰長，酒未闌殘日脚黄。
儻有春風四絃手，真成留客醉潯陽。
偕章宰勸農房山·其一
作者：陳造
朝代：宋

登臨一擬豁心胸，著我松窗竹屋中。
宛是官曹縛雕虎，不容塵眼到飛鴻。
綿延天際應平碧，孤負林梢抹嫩紅。
俛仰去年舒嘯地，解衣聊復近熏籠。
偕章宰勸農房山·其二
作者：陳造
朝代：宋

簷外雲深雨合圍，此行不嘆始謀非。
對君便是蘇端過，把酒曾無御叔譏。
紅濕烟郊思散策，寒欺病骨旋添衣。
了知未盡山陰興，共作衝泥傍險歸。
偶題
作者：陳造
朝代：宋

霧紅煙白忽橫陳，雨後風光聖得新。
說似遊人須著便，陰寒已破一分春。
傅商卿借鵝
作者：陳造
朝代：宋

吾家水豢慣秋春，穀飼欄栖又一新。
友義何須換鵝帖，鄰牆防有嗾獒人。
眠沙泛渚期它日，問俗充庖戒未仁。
酬我質劑當倍稱，學書還復慰清真。
儀真諸公餞別
作者：陳造
朝代：宋

旅懷我岑寂，詩語君雋永。
新篇蜚墮前，坐閲仙府景。
曉林媚紅酣，春池涵淥靜。
叱吸風起籟，模寫燈取影。
東園固成言，此境亦深靚。
應世足變遷，爲謀難要領。
酒車且新圖，客棹非舊整。
明朝鷗鷺前，鴨綠渺千頃。
飛觴擊鉢地，獨夜起重省。
還應蓬背雨，閑滴魂夢冷。
元夕遣懷二首·其一
作者：陳造
朝代：宋

陸海蓮開夜色鮮，短檠燈下掩陳編。
風姨竟日鳴條罷，月姊因誰得意圓。
元夕遣懷二首·其二
作者：陳造
朝代：宋

平世計功須壯歲，異時敵己盡亨塗。
鬢鬚久已沾青女，窮達何勞問紫姑。
元夜病起二首·其一
作者：陳造
朝代：宋

霽色莫澄鮮，和聲入管絃。
人家無事日，時節放燈天。
璧月紅塵外，東風綠酒前。
强陪兒女笑，病骨得輕便。
元夜病起二首·其二
作者：陳造
朝代：宋

節物撩佳興，浮生盍自寬。
山城如許樂，燈市不多寒。
微步漂香細，行歌惜夜闌。
何人欹醉帽，朱袖簇歸鞍。
元日
作者：陳造
朝代：宋

爆竹聲中雜笑呼，斗杓插海寺鐘初。
椒觴带夢隨小飲，桃板得詩仍自書。
愒日晚塗知內訟，占風吉卜定非虛。
新年舊管新收累，大府隆寬儻貸予。
元日訪丁端叔安撫二首·其一
作者：陳造
朝代：宋

幾夜徒勞夢帝宸，行貲已橐更逡巡。
北山祇合追逋客，南道于今欠主人。
表表德名當世重，堂堂公議有時申。
繼今重策沖霄足，鶚表胡寧後隠淪。
元日訪丁端叔安撫二首·其二
作者：陳造
朝代：宋

節中應接可辭煩，客子回車重慨然。
比我過秦應一笑，想君出峽富千篇。
前知此別非久別，定復新年勝故年。
紅藥紫薇方次第，莫占風色問春田。
光武二首·其一
作者：陳造
朝代：宋

濟業何關赤伏符，王梁不拜未云疎。
君王幸却東封請，底事終身溺讖書。
光武二首·其二
作者：陳造
朝代：宋

閉關謝質保豐功，建武規模見祖風。
宰輔駢誅非細故，平章敢謂茂陵同。
八月十二日夜偕客賞木犀八首·其一
作者：陳造
朝代：宋

冰蟾蜚下一天霜，領畧巖花旖旎香。
我亦小園清絕處，與君同命醉爲鄉。
八月十二日夜偕客賞木犀八首·其七
作者：陳造
朝代：宋

人間雨恨更雲愁，月殿僊娥替汝羞。
詩酹此觴堅後約，與人晴霽作中秋。
八月十二日夜偕客賞木犀八首·其三
作者：陳造
朝代：宋

朋來濟濟盡嘉賓，飲興翩翩笑語真。
絕勝謫仙邀月醉，當時和影祇三人。
八月十二日夜偕客賞木犀八首·其二
作者：陳造
朝代：宋

謝蘭潘璧少年場，玉麈金罍度夜央。
老子遽能忘此興，且容投杖喚胡床。
八月十二日夜偕客賞木犀八首·其五
作者：陳造
朝代：宋

衰懷對客便超然，病骨枝梧勝去年。
未作槌腰摩腹想，尚堪淥蟻翠蛾前。
八月十二日夜偕客賞木犀八首·其八
作者：陳造
朝代：宋

酒邊先起未須扶，猶聽槌床擊唾壺。
風月撩人成不寢，隔牆却擬應歌呼。
八月十二日夜偕客賞木犀八首·其六
作者：陳造
朝代：宋

客間那不笑翁癡，酒處猶須古錦爲。
不道詩成還玉雪，聊憑一解桂娥頤。
八月十二日夜偕客賞木犀八首·其四
作者：陳造
朝代：宋

露顆零空沍欲冰，風姨收盡晚林聲。
金波冷浸山河影，直爲高陽酒伴明。
八月晦試院中作
作者：陳造
朝代：宋

官居課程地，生有文字癖。
誠知蟁負山，詎得辭此檄。
嘉禾古多士，孰者非巨擘。
老眼不待封，舊苦眩花隔。
勿云石賈玉，箴失眸亦得。
捧心若爲妍，竊鈇徒自匿。
陸海貪窮搜，奇寶多偶獲。
巧常昏金注，勇或便大敵。
清醳聆鄒琴，款識辨周鬲。
頗收半段槍，遐念連城璧。
渠應悔羔袖，吾敢厭鷄肋。
撫囊搴利穎，體國免素食。
明朝羅客拜，定自百夫特。
俗無拋磚惡，歸舟緩張席。
公孫述
作者：陳造
朝代：宋

東來溫詔枉丁寧，隆少忠謀肯汝聆。
不待賓臚延馬援，始知西帝偶人形。
六絕句呈趙帥兼簡鄭機宜·其一
作者：陳造
朝代：宋

南徐把酒送行行，話我漂零倍愴情。
屈指六年纔一夢，更消幾夢了浮生。
六絕句呈趙帥兼簡鄭機宜·其三
作者：陳造
朝代：宋

鴈塔題名盡俊賢，即今十八卧重泉。
合離榮瘁何須較，强健相過是半仙。
六絕句呈趙帥兼簡鄭機宜·其二
作者：陳造
朝代：宋

玉筍班中第一流，冰花影裏釂瓊舟。
來遲輸與花前客，袖手看公筆不休。
六絕句呈趙帥兼簡鄭機宜·其五
作者：陳造
朝代：宋

蒲鞭閤束久停檛，暮府人閑早放衙。
頻喚羊何把詩筆，即看姚魏用年華。
六絕句呈趙帥兼簡鄭機宜·其六
作者：陳造
朝代：宋

長日登臨憶侍郎，芳時譚笑客凝香。
須公多辦瓊花露，容我時開古錦囊。
六絕句呈趙帥兼簡鄭機宜·其四
作者：陳造
朝代：宋

宦路平時欲陸沉，先生誨語每南金。
長庚配月空回首，古井無波已此心。
再分韻得花字
作者：陳造
朝代：宋

春工幾時來天涯，人間指顧成豪華。
未嘆丹杏無餘葩，能事已到桃李花。
東園地勝賓盡嘉，塵邊霏屑杯中霞。
將壇令下手一叉，陣勢欻變常山蛇。
眉顰肩聳靜不譁，詩成笑語還紛拏。
吾儕此樂世莫加，聚蚊金谷何足夸。
但恐兒輩摇齒牙，法士亦復工疵瑕。
君且休矣吾還家，况復高柳翻倦鴉。
徑催紫衣巾小車，我亦款段隨揮檛。
再口占次韻
作者：陳造
朝代：宋

君家朱閤隔囂塵，可欠賓筵蘭蕙春。
橫草定銘鞮汗石，穿楊新賜上方銀。
幾時釃酒招嘉客，不假傾囊得麗人。
莫坐風慳仍雨澀，祇將詩筆詫無鄰。
再次交代韻四首·其一
作者：陳造
朝代：宋

嗣皇仁覆物昭蘇，皋自陳謨鯀自吁。
聞道諸公扶國論，須君左袒訂邦誣。
再次交代韻四首·其一
作者：陳造
朝代：宋

筆力潛窺大小蘇，詩傳諸老定嚱吁。
從今訂價連城重，政使羣兒有善誣。
再次交代韻四首·其三
作者：陳造
朝代：宋

漫叟當年臼作樽，侑樽青嶂漫嶙峋。
與君屢共山前醉，似覺清歡勝昔人。
再次交代韻四首·其三
作者：陳造
朝代：宋

環秀亭中命淥樽，雲烟明滅映嶙峋。
佐州不喜分風月，喜與南山作主人。
再次交代韻四首·其二
作者：陳造
朝代：宋

今朝著我簿書堆，領客樽罍未辦開。
始信南山是知己，露奇呈秀斬關來。
再次交代韻四首·其二
作者：陳造
朝代：宋

昔夸石廩祝融堆，劣見人家畫軸開。
坐挹高寒吾願足，此行似爲此山來。
再次交代韻四首·其四
作者：陳造
朝代：宋

傳聞洞府鎖高青，探著詩成數啟扃。
相見羣仙書玉葉，更應交口嘆精靈。
再次交代韻四首·其四
作者：陳造
朝代：宋

詩人妙思天同巧，鬼守玄關不及扃。
閑挹山光誦奇語，斷無塵滓溷襟靈。
再次前韻三首·其一
作者：陳造
朝代：宋

春事兼回寂寞濱，茅簷背日已書勳。
徑須引睡携黄嬭，未辦尋芳命紫君。
再次前韻三首·其三
作者：陳造
朝代：宋

茗甌對客乳花濃，靜聽揮犀發異同。
度臘迎春如此過，不知人世有王公。
再次前韻三首·其二
作者：陳造
朝代：宋

連夜愁陰苦戒嚴，雪將寒雨鬭廉纖。
老人凍餓人情斷，米價何如酒價添。
再次前韻二首·其一
作者：陳造
朝代：宋

未說高文錦不如，談間已勝十年書。
是中我亦潛心久，作者君今舉世無。
應俗不堪塵瞇目，論交政復棘如鬚。
獨憐兒戲心猶在，更向詩筒較戚疎。
再次前韻二首·其一
作者：陳造
朝代：宋

解纜征塗一愴神，房陵十舍望西秦。
苦無勳業裨昭代，久分江湖著老身。
三楚上遊常定伯，六朝陳迹渺愁人。
不緣俛仰悲凉甚，可博臨風得句新。
再次前韻二首·其二
作者：陳造
朝代：宋

倉官尉職賤誰如，終歲區區奉簡書。
勝日偷閑須著便，青山有約定來無。
著書聊閣如椽筆，疾惡休張磔蝟鬚。
好袖新瓢五峯路，碧淙清樾伴蕭疎。
再次前韻二首·其二
作者：陳造
朝代：宋

起柁揚帆趁便風，狎鷗驚鴈水煙中。
裹香薦彘聊隨俗，計日聽雞等自公。
詩句滌愁收一一，酒杯澆別悔匆匆。
與君二紀陳雷契，猶遣時人笑兩窮。
再次前韻呈林郎中五首·其一
作者：陳造
朝代：宋

清詩似奏韶樂音，林侯宿世孤山林。
疎雲時漏凉月影，雛鳳獨嘯修竹陰。
金華后山儼在目，非子誰復鈎其深。
掩卷炷香三嘆息，向來望若空潛心。
再次前韻呈林郎中五首·其三
作者：陳造
朝代：宋

儀圖登俊煩玉音，何人望傾英俊林。
比喜諸公挽此傑，正復寶鼎薦汾陰。
楚珩趙璧希代寶，丹地紫閣五雲深。
論思調虞要無迹，安用夫人知格心。
再次前韻呈林郎中五首·其二
作者：陳造
朝代：宋

坎流行止忌株守，敢薄紳笏高山林。
平時交期車合轍，回首夷路鶴鳴陰。
窮鳥低摧客吟苦，九虎眈視天門深。
南道主人推轂手，頼君未遣灰吾心。
再次前韻呈林郎中五首·其五
作者：陳造
朝代：宋

春皇報人如寄音，紫燕窺簾鶑遶林。
于時不無客欣戚，此意正繫天晴陰。
傍湖樓影酒旗直，到眼人家花霧深。
老子獨醒尚此興，歸時參昴橫天心。
再次前韻呈林郎中五首·其四
作者：陳造
朝代：宋

一書僅達缺嗣音，蔀屋有夢定山林。
賢者即今在王所，陳人不憂老牆陰。
或容連茹鴛鷺後，聞道結知君相深。
時遣吳姝近酒盞，更防蜀鳥摇歸心。
再次寄肯堂韻五首·其一
作者：陳造
朝代：宋

住山今日得宗師，妙與緇徒示總持。
衣鉢更緣延客盡，衲衣包却鄭當時。
再次寄肯堂韻五首·其一
作者：陳造
朝代：宋

夢思遊覽慰衰遲，起耐陰寒不自持。
捉筆把盃吾技癢，可堪袖手過花時。
再次寄肯堂韻五首·其三
作者：陳造
朝代：宋

共譚詩律更譚禪，人指昌黎接大顛。
屏疊葛藤燒筆硯，息陰休影了殘年。
再次寄肯堂韻五首·其三
作者：陳造
朝代：宋

枝筇過我海雲邊，空谷人聲喜欲顛。
更喜重逢各强健，未須悽惋話彫年。
再次寄肯堂韻五首·其二
作者：陳造
朝代：宋

丈室雲趨彼豈徒，拳拳此意忍容孤。
即今又舉二三語，說似當年邑大夫。
再次寄肯堂韻五首·其二
作者：陳造
朝代：宋

道人心地古爲徒，野鶴昂藏白月孤。
我亦生來世緣薄，回思昏宦歎非夫。
再次寄肯堂韻五首·其五
作者：陳造
朝代：宋

好在新居勝舊居，右連靈隠面西湖。
東南勝境誰同領，我亦閑官一事無。
再次寄肯堂韻五首·其五
作者：陳造
朝代：宋

精藍端未下雲居，况復僧中有後湖。
理障禪那俱坐斷，頗嘗遊戲到詩無。
再次寄肯堂韻五首·其四
作者：陳造
朝代：宋

倦遊祇有囊詩錦，試爲高人一笑開。
當日留題海山寺，旋聞石刻暗莓苔。
再次寄肯堂韻五首·其四
作者：陳造
朝代：宋

眼向朱門每嬾擡，今朝笑口爲君開。
別來却喜人爭席，浪遣長鬚掃徑苔。
再次張丞韻
作者：陳造
朝代：宋

龍職陰晴肯轉圜，寒侵春事倍常年。
彌旬稔聽盆翻雨，一室何殊甕裏天。
多病可堪嚴酒戒，高舂未憗枕書眠。
忘憂蠲忿疑無策，小草論功亦浪傳。
再次敬字韻
作者：陳造
朝代：宋

陰風摧行車，欻作三日病。
使君敬愛客，重此折簡請。
碧香駢柔嘉，虛辱禮意盛。
老衰已不支，節候况失正。
寒事動奸時，暖氣久未應。
積雨遷厥怒，密雪佐其勁。
新詩挽春色，墮我桃李徑。
飄蕭尋芳興，亟問果下乘。
把君珠兩兩，後照仍前映。
重燒見火浣，百鍊乃寶鏡。
折箠敵可笞，歌風楚不競。
讀檄且觀濤，壽我無有命。
舊聞句通神，瘧鬼褫魄聽。
援君起廢手，直用古賢訂。
笑送夢中豎，子行良機警。
亦笑齊東翁，口舌邀客敬。
再次林郎中韻
作者：陳造
朝代：宋

幾年塊處斷足音，日詠楚些歌常林。
朋知久矣張邴我，矻矻抱甕如漢陰。
末路面顔殊自笑，故人情義無與深。
桑榆可收倚君重，表表玉立行班心。
再次楊宰遊土山韻
作者：陳造
朝代：宋

志公巖頂雲縈繞，羅漢洞前山鬰盤。
鯀禹鑴鑱那用許，乾坤包納若爲寬。
我行六月猶春服，誰遣千巖起暮寒。
思與三花古仙伯，往還遊戲轡青鸞。
再次羊羔酒韻三首·其一
作者：陳造
朝代：宋

元放諸孫憐遽許，截肪醉骨薦馨香。
茂先九醖猶須問，自是詩翁石作腸。
再次羊羔酒韻三首·其三
作者：陳造
朝代：宋

他時阿奮辭髯簿，來作東風席上珍。
安得方平鞭亂石，百觚陸續丐吾人。
再次羊羔酒韻三首·其二
作者：陳造
朝代：宋

萊子杯盤別樣香，春浮親面日相羊。
老夫底幸霑餘瀝，却笑無魚客孟嘗。
再次習池詩韻寄程帥二首·其一
作者：陳造
朝代：宋

南園勝絕真堪畫，邊上誰爲李伯時。
山納嫩嵐侵密坐，花駢紅影闖清池。
吟牋傳遍鴛鴻友，舞袖輕于翡翠兒。
東府西州皆四鬴，若爲長伴酒邊嬉。
再次習池詩韻寄程帥二首·其二
作者：陳造
朝代：宋

春意垂垂如我老，客懷領畧欠當時。
倏驚鶗鴂鳴清晝，便有蜻蜓點碧池。
酒榼相過但溪友，錦囊餘幾問廬兒。
芳辰渠盡人離索，苦念從公乘燭嬉。
再次贈張學錄韻十詩·其一
作者：陳造
朝代：宋

解頤匡鼎來，詩語窮益新。
政用追前輩，不勞吞吾人。
再次贈張學錄韻十詩·其一〇
作者：陳造
朝代：宋

置書營斗升，大似疎間親。
因之返初服，佳趣遲子論。
再次贈張學錄韻十詩·其七
作者：陳造
朝代：宋

張子携詩來，危坐撥芋火。
三問笑不對，政恐非助我。
再次贈張學錄韻十詩·其三
作者：陳造
朝代：宋

杜陵深堂奧，無己掉臂入。
裔孫漫睎驥，槃姍取拾級。
再次贈張學錄韻十詩·其九
作者：陳造
朝代：宋

擁衾哦子詩，清夢即淮左。
莫年書藏山，舍子誰印可。
再次贈張學錄韻十詩·其二
作者：陳造
朝代：宋

再說可雙璧，斗酒或西凉。
索飯仰屋梁，付子癭木床。
再次贈張學錄韻十詩·其五
作者：陳造
朝代：宋

閲世有順逆，飛埃曀空虛。
曠懷略外物，曲士乃拘墟。
再次贈張學錄韻十詩·其八
作者：陳造
朝代：宋

冷官冷如冰，餬口僅廩稍。
藜藿得好客，欠餘不擬較。
再次贈張學錄韻十詩·其六
作者：陳造
朝代：宋

李蔡下中爾，萬目指騫騰。
何蕃頭欲白，秋窗耿青燈。
再次贈張學錄韻十詩·其四
作者：陳造
朝代：宋

取友英雋場，如子乃石交。
進善定見與，言從浚之郊。
再次趙侯韻
作者：陳造
朝代：宋

理窟疎明面面通，如君襟抱古賢同。
孤標碧落行霜月，勝韻芳林度蕙風。
妙語寧惟壓元白，大封端合啟龜蒙。
規恢佇看收功去，自勒豐碑紀殪戎。
再次還鶴韻三首·其一
作者：陳造
朝代：宋

朅來室邇念人遐，回首青田幾許賒。
飛去定驚魚蕩水，跫然今似客還家。
再次還鶴韻三首·其三
作者：陳造
朝代：宋

人家往往琴堪劈，誰定如翁肯放回。
他日飈輪駟修翮，衘恩當復誓雲來。
再次還鶴韻三首·其二
作者：陳造
朝代：宋

啅鵲却陪新飲啄，啼猿儼識舊容儀。
可須辯士誑荆楚，似喜逐臣還秭歸。
再次陸子高韻奉寄
作者：陳造
朝代：宋

孰能下書帷，潜心如仲舒。
沒沒視息間，飽食仍懷居。
紛華或交戰，進修顧趦趄。
屹立視儕輩，未脫同隊魚。
欲耕我無由，生計付束書。
推卷了無得，每嗟吾負渠。
日月駒隙過，撫事猶姑徐。
衰晚時用少，倖直女駡予。
拙憐官路澀，貧覺交情疎。
沈沈王侯宅，進步終踟躕。
所悲名不稱，暇計家無儲。
一官劣自庇，晉如復摧如。
犂頭足膏澤，良田本榛墟。
洪鍾忍不扣，妙意誰爲紓。
纖缺間衆美，狐裘羔爲裾。
而我空無有，一饋九嘆餘。
眼中今士龍，才業世舍諸。
椽筆將精騎，詩來真擣虛。
陳前眩錦繡，論報乏瑶琚。
應以巴人歌，跼蹐疑見祛。
逝將賣書去，近君營田閭。
更僕懷韋編，課兒肩竹輿。
有志竟未酬，南睇幾欷歔。
愛我寧惡石，非子而誰與。
江山悵路長，冰雪迫歲除。
臨風歌歸去，平日賦遂初。
塊處念離索，文會思樂胥。
寄語識自警，僕夫行膏車。
再次韵·其一
作者：陳造
朝代：宋

咄咄嗟數奇，覤覤笑坐馳。
超然達觀士，顯晦用一機。
夫君抱器業，軒豁見奇姿。
付我舟一葉，緡絲漾清漪。
再次韵·其三
作者：陳造
朝代：宋

世人競捧心，妍醜西東施。
揮斤得妙質，捨子吾從誰。
所惜憂患餘，歸計不暇遲。
繼今省幽獨，鴈足時新詩。
再次韵·其二
作者：陳造
朝代：宋

覆觴課五升，秘訣不待傳。
百里三萬家，優主師帥權。
坐肉荒歲骨，豈但醫十全。
高郎徑刺史，况論擔弛肩。
再次韵·其四
作者：陳造
朝代：宋

平日四方念，見謂石作腸。
即今還家夢，絆驥首屢驤。
不作垂橐嘆，藏書頗青箱。
此燈可無傳，兒孫共翁長。
再次韻
作者：陳造
朝代：宋

二子峨冠共我長，即看紫綬映銀黄。
不須握手論家譜，更舉宣尼與伯陽。
再次韻
作者：陳造
朝代：宋

人間十日雪，已潤夸父渴。
宿雲忽披靡，羲馭與抑遏。
春從九地回，旋放牙甲活。
主張披拂是，大塊司予奪。
椒柏追時序，鼓吹聽曉聒。
詩壇有同盟，辦作銜袖謁。
得雪晴更佳，過是或爲孽。
羣山半披剝，衆巧獻一閲。
懸知兵吏集，不待鋪木屑。
令尹活人手，小試牛刀割。
廣文甘僻左，不肯事容說。
與俗分樂事，盍以韻語說。
獨慙長鬚送，不量好時節。
要須百篇富，趁此梅未葉。
正使領兕觥，快作湯沃雪。
再次韻
作者：陳造
朝代：宋

傳聞使者心，急士幾忍渴。
廣文馬已秣，勢似不宜遏。
長翁仕窮山，離索幾苟活。
藉君忘幽獨，長恐有力奪。
勸其少徐之，無謂險膚聒。
吾儕冷如冰，雖坐慵造謁。
渠儂夏畦譏，火馳自生孽。
山城燈火夜，而况已再閲。
佳人參辟辰，俗子眼中屑。
一笑待休沐，官事罷剸割。
期喪近絲竹，憂患偷愉說。
古人惜中年，吾請用此說。
爲君枝病軀，偕我酬令節。
捐金裝玉梅，艤楫命桃葉。
舊曲迄未試，把盃看翻雪。
再次韻
作者：陳造
朝代：宋

好時好節工惱客，投老祇思深閉關。
鶴膝痛醫終是病，蛾眉公奪豈容慳。
浩歌已減落梅曲，苦思更妨頹醉山。
冷語陋姝何所似，貧家矮屋劣成間。
再次韻
作者：陳造
朝代：宋

歸擔乍弛誰洗泥，使君載酒携歌兒。
小家捲褥當酒負，醉倒一笑眠虎皮。
平生自審枯槁甚，高情顧肯振拂之。
均州從事六輩來，歡喜如官浴鳳池。
詩筒偕拜府公賜，格律高古語崛奇。
頭風失去肺渴減，病夫雖病容枝持。
南山側望潔齋久，知我日誦無生詩。
再次韻
作者：陳造
朝代：宋

當臘可折絃，羣植不告病。
春令宜畫一，驟寒乃奇請。
淙潺急雨後，摧拉北風盛。
倚戶頸爲縮，引望立不正。
下窗斷過逢，袖手謝酬應。
坐嘆花信遲，陡怯弓力勁。
今朝晴色好，呼童掃幽徑。
客子踏青約，久許陪驂乘。
逶迤望北山，巷柳俄蔭映。
乾鵲語紅樹，遊鯈噞明鏡。
平時詩酒社，賈勇與春競。
即今鶑花前，欺客頗方命。
擊轅歌于蒍，寧入俚耳聽。
喧靜交戰間，詩老儻能訂。
寓物不流物，古語方自警。
追隨黄白郎，不擬繆爲敬。
再次韻
作者：陳造
朝代：宋

腷趵履險不踏泥，我亦策蹇驅馿兒。
玄雲吹寒作飛雪，瑣碎渺漭無地皮。
幻蒼變白頃刻爾，翕張披拂誰爲之。
定自帝所千玉妃，羽衣鶴帔集瑶池。
俯視下方粲一噱，剪水刻花爭出奇。
忍寒索句徒自苦，萬象偕我遭控持。
明朝雪收鵲亦喜，郵筒到眼還新詩。
再次韻
作者：陳造
朝代：宋

解橐臨風得好懷，祇令公等費詩才。
行裝併喜鴟夷滿，春意如煩羯鼓催。
飯白重供飛雪鱠，眼青還對照溪梅。
滯留不惡歸仍好，笑殺山陰興盡回。
再次韻
作者：陳造
朝代：宋

谷巖蟄石燕，帝闕鎖豐隆。
入懷疑有無，愜此靡微風。
晴空寄望眼，已快鶴出籠。
向來陰雨餘，缺然賢聖中。
庭竹忽乾鵲，雲衢亦輕鴻。
新詩照老眼，姱嫮欺羣紅。
飛僊款幽寂，珩璜韻丁東。
稠疊挹勝槩，孰謂吾天窮。
花神憐客心，密密靈犀通。
冗官况暇豫，令節聊從容。
少徐泛觴醉，或有解佩逢。
傾城試新粧，戶戶虛簾櫳。
未用椽筆飛，坐詫十吏供。
樂事易陳迹，此歎今古同。
當時序蘭亭，一一言由衷。
嘉會青帝惜，芳情吾輩鍾。
繁香與麗人，相映媚以丰。
瀝酒勸羲馭，西去忍匆匆。
遲暮冀如願，百違今一從。
瀾翻笑譚口，幾成呫嚅翁。
再次韻
作者：陳造
朝代：宋

載羽其觴，客遄于行。
歸從我私，茲焉用情。
一奇搴秀，萬金論士。
生世已後，識古君子。
宮倡羽隨，至樂則和。
俚音間之，人謂斯何。
潔不容緇，薰不蕕改。
言受此柄，劣副期待。
斯道在公，九報其章。
人徯時施，躋之阜康。
曾是偉人，而未聞政。
袖司命手，旁睨世病。
海瀕埤污，蒼山周遭。
觴詠翺翔，樂殊爾曹。
盍攄胸奇，煥我王度。
盍提公言，闢我賢路。
赫日中天，麗彼南山。
賡歌交修，不靦其顔。
有鉛者刀，用或一切。
雲龍從之，無重此別。
再次韻
作者：陳造
朝代：宋

雪神再出奇，剪水誰佽助。
羣仙幻塵寰，落勢未肯住。
政成氣乃和，此瑞豈無故。
同雲方頌周，惡氛已銷楚。
乾坤玉花中，客子眩回顧。
人家占嘉平，酒處應起舞。
了知及物功，當倍蘇旱雨。
前雪淮海燕，把酒欲輕舉。
今雪燕拂雲，勝槩驚似許。
客途一笑適，樂事詫晚遇。
回思何人家，鷄黍羞季路。
再次韻·其一
作者：陳造
朝代：宋

掉鞅詞場缺寸長，端如策蹇趁蜚黄。
彌明小貸凌侯喜，太白猶堪客紫陽。
再次韻·其一
作者：陳造
朝代：宋

門第應疑甚不庭，翩隨府檄下山城。
江梅作意先秋拆，檻菊多情擅晚榮。
飲處凝香嚴畫㦸，客間張丈間殷兄。
主賓縹緲蜚埃外，信有人間小玉京。
再次韻·其三
作者：陳造
朝代：宋

橫前整整萬全兵，自笑空弮借背城。
更遣齊竽混東郭，坐令鵠卵化南榮。
黄陳得法仍宗派，甫白論情自弟兄。
顧我無能鄒賈役，放公筆力擅西京。
再次韻·其二
作者：陳造
朝代：宋

從公囊筆看西邊，不比分弓出酒泉。
觴詠每忘秋漏永，平安晏有夕烽傳。
痼腸頓已蜂腰病，妙手親逢鶴背仙。
歸捋霜鬚詫兒子，爲翁試校故新年。
再次韻·其二
作者：陳造
朝代：宋

微風不放浪紋長，噞暖跳魚三尺黄。
祇欠高荷護千襪，醉粧濃艷媚斜陽。
再次韻·其四
作者：陳造
朝代：宋

因詩衰病顧徒然，鑿井今猶未及泉。
藥幻霜鬚端有待，囊緘玉唾愧無傳。
冥心擬學無言子，授訣今猶不老仙。
探妙衛生俄兩得，信知穮蔉解逢年。
再次韻三首·其一
作者：陳造
朝代：宋

得君清句我愁無，不惜長哦缺唾壺。
句法森嚴誰到此，了知島可但中塗。
再次韻三首·其三
作者：陳造
朝代：宋

連朝飛雨暗羣山，局步修廊廣霤間。
會作閑人留十日，當令屐齒遍苔班。
再次韻三首·其二
作者：陳造
朝代：宋

俗塵我亦憐多病，道價師今重五天。
投老鼎山追舊約，未妨林壑著臞仙。
再次韻二首·其一
作者：陳造
朝代：宋

問舟初立柳汀沙，雲日昇空淥影斜。
詩橐恥隨金埒客，蔬腸未厭玉川茶。
青湖波外方遊女，翠幄叢間亦晚花。
小待春歸簫鼓靜，還容襆被款禪家。
再次韻二首·其一
作者：陳造
朝代：宋

宋璞隋珠不當償，平時佳思墮荒茫。
老規種秫師陶令，備有前茅愧楚莊。
蜂鶴攪腸空軋軋，鸛鵝嚴陣怯堂堂。
即今全勝輸公等，自占床敷霸睡鄉。
再次韻二首·其一
作者：陳造
朝代：宋

郡政只今多暇日，名園欲到指蒼茫。
能詩有客憐侯喜，好士惟公繼鄭莊。
促膝未妨澠似酒，轉頭當復玉爲堂。
聯金綴玉真吾事，賸刻堅珉表士鄉。
再次韻二首·其一
作者：陳造
朝代：宋

鉛墨才爲一飽謀，還因跋疐賦休休。
南州習俗難馴擾，北客迂疎易悔尤。
世味辰星今落落，歸心風旆正悠悠。
知非况自五十九，爲問衰翁底更求。
再次韻二首·其一
作者：陳造
朝代：宋

雪神不袖噓枯手，嗣歲豐登預告成。
泚筆徑煩書上瑞，載塗况已沸歡聲。
騎馿有客搜新句，扶路何人趁晚晴。
一笑與渠分樂事，的知瓊露勝宜城。
再次韻二首·其一
作者：陳造
朝代：宋

飽食頻頻祇鸒斯，可堪迅景隙駒馳。
不逢猶是桐爲弩，當價胡寧菌作芝。
天籟寂時三弄笛，楚山窮處四愁詩。
將壇可復宜衰病，此柄須君爲主持。
再次韻二首·其二
作者：陳造
朝代：宋

吹花舞絮纔俄頃，可待區區刻楮成。
催動江梅傲春意，喜聽冰筯滴階聲。
剡溪載酒人乘興，縣圃明空月碾晴。
更想捧觴天一笑，恩光旋浸鳳凰城。
再次韻二首·其二
作者：陳造
朝代：宋

塵中誰定免營營，鷺渚鷗沙且舊盟。
夙世林逋漫千首，逢人圓澤悟三生。
扣門喜共僧窗飯，斲句猶能鏡樣清。
身世已拋春夢外，更於文字措譏評。
再次韻二首·其二
作者：陳造
朝代：宋

欲轡青驄試小行，擁衾待得曉窗明。
端知霽日渾無價，可信啼鳩識未萌。
勝處風烟堪一醉，是家池館擅雙清。
不憂兒輩妨人樂，倚頼詩豪五字城。
再次韻二首·其二
作者：陳造
朝代：宋

歷塊飛黄可得追，加鞭十駕浪驅馳。
不應猗頓懷周朴，敢向天仙話土芝。
晚傍涪翁觀落筆，了知高叟固爲詩。
謬爲恭敬吾何取，政恐龍泉有倒持。
再次韻二首·其二
作者：陳造
朝代：宋

自揖高人擁鼻吟，湖濱詩酒便論心。
天教聯綬同民社，日許挑燈訂古今。
刺眼未妨翻著襪，躍爐寧問不祥金。
簡編自有千年計，遲子追還正始音。
再次韻二首·其二
作者：陳造
朝代：宋

近墅何妨一再行，後車應著老彌明。
詩成直壓搶榆上，譚勝寧容鄙吝萌。
鷗鷺一灘窺語笑，松筠千挺峙寒清。
從今好繪斜川集，莫靳流傳到帝城。
再次韻作招隠篇
作者：陳造
朝代：宋

我家五畝園，泉細地不渴。
載酒噬肯遊，開門誰汝遏。
典衣買花栽，種十八九活。
繁華出荒穢，天巧容人奪。
三徑紆曉步，兩部厭晴聒。
長日岸幘嘯，看人曳裾謁。
伸屈較倚伏，烜赫藏戾孽。
蠻觸勝負間，吾老飽所閲。
孰知花藥疇，細炷沈檀屑。
此樂彼莫顧，渠愛我已割。
微吟會心處，山鳥亦欣說。
焉得喙三尺，佳處爲君說。
秋蘭媚幽芳，野竹挺高節。
當知陶一觴，可敵蕭八葉。
駢來作螟蠃，獨立耿玉雪。
再次韻十首·其一
作者：陳造
朝代：宋

重見髮更白，羈棲偕在行。
余嗟遽如許，子亦可憐生。
玉粒書新券，霜蔬煮破鐺。
詩成莫浪出，或取世儒輕。
再次韻十首·其一〇
作者：陳造
朝代：宋

靖節瓶無粟，思歸更命車。
慵垂督郵带，况袖子公書。
老我須閑適，塵緣得破除。
還應與鷗鷺，分占碧溪漁。
再次韻十首·其七
作者：陳造
朝代：宋

中天有臺閣，自問汝何能。
世路信薄命，吏曹須異稱。
北歸甘醉叟，西上且聾丞。
執友論文地，能無興可乘。
再次韻十首·其三
作者：陳造
朝代：宋

客舍無佳晤，君來肯小留。
衣穿從見肘，賦好似登樓。
論世聊捫舌，輸棋不計籌。
明窗坐方穩，寒日爲誰遒。
再次韻十首·其九
作者：陳造
朝代：宋

仕爲饑寒迫，歸憐興味長。
卜居從詭譎，勿藥幸康强。
鄰擬千錢買，書開萬卷藏。
殘年文字癖，更欲競流光。
再次韻十首·其二
作者：陳造
朝代：宋

曲巷纔人跡，泥塗沒屐深。
未妨衝雨到，要伴掉頭吟。
大巧專亭毒，何時掃疹淫。
濁醪君莫厭，排悶勉孤斟。
再次韻十首·其五
作者：陳造
朝代：宋

朝家無闕政，秋禜繼春雩。
恤緯憐吾怯，知言敢自誣。
閉陰寧董傅，爲己肯楊朱。
未斷蝸緣壁，仍多豕負塗。
再次韻十首·其八
作者：陳造
朝代：宋

進業湖海窄，取名絲縷輕。
因君論前輩，衛道有金城。
潢潦先知本，機緘貴用情。
靈臺與秋日，烱燭古今明。
再次韻十首·其六
作者：陳造
朝代：宋

城西山水窟，早晚命籃輿。
勝絕僧能有，拘攣我不如。
山雲側步踊，雪壁細行書。
它日嘗般礴，蕭然樂有餘。
再次韻十首·其四
作者：陳造
朝代：宋

吳門詩酒伴，入社記吾曾。
香篆溫難燼，銅壺冷易冰。
賡酬恕吾老，聲價放渠增。
衰謝猶迴首，思分蔀屋燈。
再次韻呈張守
作者：陳造
朝代：宋

使君劉白信其朋，笑我頑然粥飯僧。
打睡正便簷日煖，味詩還喜蔗漿凝。
破陰風軟梅猶小，弄影雲疎月漸升。
一自藏鈎得新句，莫停吟筆到燒燈。
再次韻呈張守·其一
作者：陳造
朝代：宋

烏衣雛燕正依棲，又見南風遞赤泥。
宣室殊恩子夜對，天章清問御書題。
可無上藥蠲民瘼，有待司南覺世迷。
好在論功繼皋益，毋庸問管凟曾西。
再次韻呈張守·其二
作者：陳造
朝代：宋

朋舊携持過陋棲，炊香瀹雪鱠拖泥。
酒澆礧磈聊娛老，詩愬酸寒最切題。
種秫集功今有約，對棋銷日不嫌迷。
千奴別去平安否，時欲拏舟甓社西。
再次韻呈林子長郎中二首·其一
作者：陳造
朝代：宋

諸生吾伊鶑燕音，憶嘗客我詩書林。
交期離合悼今昔，宦路漂泊費光陰。
故人恩意歌酒款，省郎香霧簾櫳深。
二十四年一笑適，可待車笠論初心。
再次韻呈林子長郎中二首·其二
作者：陳造
朝代：宋

三嘆熟君朱絃音，可但文價高儒林。
課聞安仁最花縣，車想召伯駐棠陰。
詩壇自昔隠一敵，意匠超忽陵高深。
補衮活國要次第，向來子牟魏闕心。
再次韻呈林子長郎中龔養正寺簿
作者：陳造
朝代：宋

荒學蹄涔易窺底，祿𨔤不應夾帝里。
昧爲此役君定笑，當念平生意行耳。
過耳毀譽紛相半，曳裾袖刺何嘗慣。
餬口未忘丐斗升，投閑正須問祠觀。
歸雲倦鳥且罷休，鏡中頭顱盍反求。
小兒能耕婦能餉，老子卒歲良優游。
石友青雲兩君在，肺肝傾倒不自大。
還家猶可詫里閭，渠儂祇博白眼待。
再次韻呈楊侍郎
作者：陳造
朝代：宋

左符得請未逾年，民譽朝評兩藹然。
補衮工夫舊荷橐，承流政績暫蒲鞭。
周衡可迓須分陝，孔室容窺顧及肩。
側佇翹材著枚叟，看公親反汶陽田。
再次韻呈章守
作者：陳造
朝代：宋

吾儒交賀得宗師，片善盱衡置百非。
小駐鋒車宣室召，時觀譚麈頖宮揮。
詩壇已許公餘論，鄰燭何曾靳寸輝。
此意急須牋阿衮，不因魚稻久忘歸。
再次韻四首·其一
作者：陳造
朝代：宋

公朝已後茹茅連，幕府偷閑亦所天。
寵辱肯爲差別觀，道人隨寓祇怡然。
再次韻四首·其一
作者：陳造
朝代：宋

君家詩價自姑蘇，系胄蟬聯世唶吁。
欲把阿元輕輩行，古今俗子喜相誣。
再次韻四首·其一
作者：陳造
朝代：宋

山好能令肺病蘇，詩來把玩更驚吁。
蜀人例作殘山看，端喜因詩免受誣。
再次韻四首·其一
作者：陳造
朝代：宋

新釀開缸淥蟻浮，舊辭仍缺唾壺謳。
宦塗要處難插手，詩社叢中常引頭。
倒載肯陪山簡醉，反關莫厭孟公留。
秋田粗可供佳客，不比封君亦素侯。
再次韻四首·其三
作者：陳造
朝代：宋

到眼浪岐官冷熱，遇人傳得酒逡巡。
曼容東老俱通夢，不勸趨榮勸養神。
再次韻四首·其三
作者：陳造
朝代：宋

尸祝代庖良過矣，即今坐嘯免謿謳。
陶朱計食魚萬尾，景畧有兒牛十頭。
甫里過從勞夢寐，輞川歸去忌遲留。
大弨一弛吾通袖，冷看逢蒙中射侯。
再次韻四首·其三
作者：陳造
朝代：宋

犖确悍頑經數驛，醒然初挹碧嶙峋。
眼明驟與真山晤，不比逃虛見似人。
再次韻四首·其三
作者：陳造
朝代：宋

視草行看賜上樽，濁醪付我酹嶙峋。
扶携誰共山前醉，從此無君度外人。
再次韻四首·其二
作者：陳造
朝代：宋

作吏丁年熟李書，調官晚境曳鄒裾。
平時外慕生災怪，嘉遁爻中有祓除。
再次韻四首·其二
作者：陳造
朝代：宋

眼底薔薇玉雪堆，過從休待牡丹開。
送春疎酒山應笑，底用奚囊日往來。
再次韻四首·其二
作者：陳造
朝代：宋

翰墨場中對抗旌，黄陳一筆萬鈞輕。
武安屋瓦秋鼙震，湘水波光夜月晴。
沮洳求魚真自笑，渚涯向若倍馳情。
吾生恨落任公後，不見投綸掣海鯨。
再次韻四首·其二
作者：陳造
朝代：宋

語不能工恨作堆，撚髭空對翠屏開。
清吟頼有雕龍手，繡段聯翩詔後來。
再次韻四首·其四
作者：陳造
朝代：宋

山色陰晴遠更青，誰教睥睨枕巖扃。
詩翁意欲移千步，安得朱符祝巨靈。
再次韻四首·其四
作者：陳造
朝代：宋

詩愁磨盡鬢邊青，玄鑰無施閉理扃。
牛渚錦官祠廟古，瓣香儻格在天靈。
再次韻四首·其四
作者：陳造
朝代：宋

韻語聯翩到浚旌，楚珩非重夜光輕。
吟成品物回春態，誦處東風放曉晴。
抖擻錦囊娛我老，滌除愁斛見君情。
固應詩膽驁無本，刺手霜牙摩怒鯨。
再次韻四首·其四
作者：陳造
朝代：宋

頗有傳詩問子山，或將贊易譽虞翻。
先生不乏醺酣笑，問字能無款席門。
再次韻寄林郎中
作者：陳造
朝代：宋

林侯理窟元無底，如拜宣尼親闕里。
經笥沈醇文筆古，俯視時流皆口耳。
我生憂虞占多半，鼈跛蠖屈今已慣。
林侯尚抗倉庾塵，盍胡嘗作不二觀。
相魯君小公儀休，從政顧自愧由求。
崧高蒸民有吉甫，飄風浪欲歌來游。
索米惜不留行在，坐論看君偕五大。
樵謳或配鼎彝書，衰翁縱衰猶可待。
再次韻寄楊宰
作者：陳造
朝代：宋

小家作活魚脫淵，凶歉之備渠能先。
勞勤頗似抱甕叟，安得心數如計然。
人方渴羌欲沽水，龍公睡足那容巳。
怒捲淮江作飛雨，旱魃潜藏蝗蝻死。
令君丘禱亦魯雩，天心默隨人意孚。
百里旄倪歌載塗，我亦飽飯竟潜夫。
今君豈復池中物，中年墨綬人稱屈。
高郎小邑徑刺史，老子賀書當不日。
再次韻小雪餘言別·其一
作者：陳造
朝代：宋

舞霙飛霰閙中庭，已辦持盃聽渭城。
漢水襄山驟漂忽，早梅晚菊自枯榮。
雪神作意凌風伯，客子歸途待日兄。
蹀躞霜蹄從踣鐵，穿林䠞石賦于京。
再次韻小雪餘言別·其二
作者：陳造
朝代：宋

語別詩翁玉麈邊，已催歌舞壓香泉。
日陪色笑庸何取，橐攟篇章敢浪傳。
還舍賸書銀筆字，今朝猶是玉壺仙。
後山幸自坡公客，誰遣離懷愴暮年。
再次韻張德恭二首·其一
作者：陳造
朝代：宋

公家父子書林傑，力探希微析混茫。
膝上風流識文度，鯈游領解契蒙莊。
六花陣勢容摩壘，五鳳規模見肯堂。
自嘆吾兒豚犬爾，祇宜耕牧守窮鄉。
再次韻張德恭二首·其二
作者：陳造
朝代：宋

平日疎愚但意行，每從師友仰高明。
如君况是庭蘭秀，向我防譏凍芋萌。
柏悅懸知待松茂，渭流終不溷涇清。
新詩應敵纔餘事，紙價于今貴列城。
再次韻張簿
作者：陳造
朝代：宋

生世詩作癖，頗坐艱局病。
當前成風手，每來難塞請。
後身習鑿齒，名儷乃公盛。
新詩再出奇，後出尤雅正。
高吟步芳園，靈籟想隨應。
荆戶厭盧羅，陳勢無前勁。
鍧隠度九軌，眇睨秋蛇徑。
狐兔新竄伏，願前王公乘。
我學但宋璞，多慙楚珩映。
才與年貌衰，不擬拂晨鏡。
妙句駢魁傑，曩見絕夸競。
居然大小巫，詎容耻受命。
目窺曹劉牆，日有韶濩聽。
古今尚論間，未遽優劣訂。
此意客未知，太簡效規警。
平生孔文舉，敢替此心敬。
再次韻後篇戲朱·其一
作者：陳造
朝代：宋

淙淙雨勢欲沈城，衮衮辭源亦對傾。
闢戶渾疑雲氣近，誦詩如在玉壺清。
射知猿臂須穿札，陳怯魚麗且閉營。
只把兩君新句法，爲歌豐樂詔諸生。
再次韻後篇戲朱·其二
作者：陳造
朝代：宋

似聞新醖敵宜城，想對簷花又獨傾。
別乘工爲海鯨吸，廣文當念露蟬清。
投醪頻遣春浮頰，盜印寧無夜闖營。
約束長鬚牢閉戶，甕間防有畢先生。
再次韻復文炳
作者：陳造
朝代：宋

君猶芹泮老賓朋，我似房公再世僧。
烟徑幽尋春澹沲，月窗冷語夜澄凝。
人情感舊多爲祟，酒盞澆愁更計升。
笑命棋枰同永夜，旋添萁火上篝燈。
再次韻林郎中
作者：陳造
朝代：宋

醉鄉陶然真我底，落世瞢作魚千里。
頗思溪風鳴檜枝，一洗半生市聲耳。
帝城春月雨强半，躡屐衝泥今已慣。
湖瑩冰奩濤湧山，回思向來領奇觀。
角角倦鵲語未休，晚鳩饒舌如有求。
明朝定可載酒去，携兒一爲湖上游。
湖西羣艷雖無在，宿雲掃空天宇大。
蹇吾健倒趁早歸，醉尉未須嗔目待。
再次韻楊宰
作者：陳造
朝代：宋

君不見奇章平生石解顔，有得甲乙勞鎸刊。
又不見衛公平泉嚴作戒，要與山岳爭完安。
衽席杯盤易沈溺，可無雅好嬉過日。
生須玩物不流物，負山暇問誰有力。
此石擯棄歲幾周，幾人摩挱動詩愁。
不妨野鳥印爪跡，曾是畫鷁明方舟。
奇嗜豈必真無取，尤物未可輕糞土。
二公真情不激詭，靜對孱顔堪樂死。
揆予骯髒如石頑，一跌叵復能朝天。
石默不言詩爲宣，正用吟玩忘吾年。
再次韻楊宰七首·其一
作者：陳造
朝代：宋

雪英閑澹炯雙明，水斛泓渟碧一罌。
小憩山村無與語，熏爐茶鼎鬭僧清。
再次韻楊宰七首·其七
作者：陳造
朝代：宋

附麗高陰暑裏春，衰榮不預主林神。
胡床想踞僧垣夜，却愛香隨露滴身。
再次韻楊宰七首·其三
作者：陳造
朝代：宋

能書徒自想高閑，煨芋何從得嬾殘。
蕭寺隨緣茶餠供，勝譚誰爲解憂端。
再次韻楊宰七首·其二
作者：陳造
朝代：宋

頗思菱角問鷄頭，且放蓮房擅早秋。
蠲渴滌煩須底物，未應接綆汲溪流。
再次韻楊宰七首·其五
作者：陳造
朝代：宋

微吟長嘯强躋攀，愁斛多於庾子山。
我亦豐凶關夢寐，秋成消息待君還。
再次韻楊宰七首·其六
作者：陳造
朝代：宋

驟聞行旅嘆賫糧，無復居人肯饋漿。
十襲君詩要娛老，却愁痛定說常暘。
再次韻楊宰七首·其四
作者：陳造
朝代：宋

棗飣菘葅不闕供，露蓮何啻剝千蓬。
迎秋更有蒼虬卵，邀勒斜陽未肯紅。
再次韻示師文
作者：陳造
朝代：宋

中年多病剛制酒，文字譏評慵挂口。
克家尚須獅子子，時踞風林一哮吼。
藏山有書當衣鉢，端能太史牛馬走。
之齊莫操竽，名楚要穿柳。
未聞狗監薦子虛，聊遣吳王質非有。
獨無鼓吹娛乃公，勝日不應長袖手。
再次韻答余司理
作者：陳造
朝代：宋

雨來不後晴不遲，今晴昔雨皆可詩。
自憐老去才易盡，平日尚有黄絹辭。
挑燈初聽鼕鼕鼓，南風收盡簷間雨。
麥根既潤燥乃宜，此事時傳老農語。
人家屋脊黄雲中，南村北村歡笑同。
定知老子喜欲舞，鼎來騷客爭奏功。
詩人例窮天肯恤，浩然不逢李賀疾。
宿習纏結我未脫，前身永思今次律。
君亦妙巧戕其天，低摧與我皆可憐。
此篇嚴密更開托，却須編入襄陽樂。
再次韻答梁教授
作者：陳造
朝代：宋

陰晴如期喜可知，况復攟束收新詩。
相如未至客之右，開編自愧多蕪辭。
倅貳付我千家聚，佩襟戴君霑化雨。
相從可獨臭味同，接耳僅聽淮鄉語。
詩來驚倒囁嚅翁，結字著語古與同。
少須官廨住家穩，往問句法幾即功。
似聞知津問沮溺，山間晴乾度山疾。
一笑行舉通家杯，計日尚前蕤賓律。
過君定發醯甕天，傾囷倒廩當吾憐。
家居除領齊眉托，意與諸雛誦思樂。
再次韻答程帥高機宜四首·其一
作者：陳造
朝代：宋

自分迂愚著海濱，諸公薦力漫忱恂。
摧頹晚境空多感，局縮窮山亦再春。
故里歸耕雖有約，中田敬饁遂無人。
何由消破愁千斛，甓社春濃莫計巡。
再次韻答程帥高機宜四首·其三
作者：陳造
朝代：宋

高郎筆勢未姑徐，千紙珠璣欬唾餘。
春興漂蕭陵野馬，夜窗清絕冰金蜍。
諸公交口傳黄絹，蜚詔褒賢定赤車。
亦使窮山拜嘉惠，衰翁擊節正馮虛。
再次韻答程帥高機宜四首·其二
作者：陳造
朝代：宋

名德誰今挺古風，人嗟汲直合居中。
揮毫有物鬼落膽，與世無心雲度空。
倚聽金鑾拜新渥，又煩竹馬走羣童。
貝宮風露鼇峯月，行矣輝華映兩瞳。
再次韻答程帥高機宜四首·其四
作者：陳造
朝代：宋

倒海翻湖袖手觀，揆子才思坐天慳。
愁攻心折仍無頼，債壓頭低不辦還。
坐想賡酬聯白璧，祇令翹企仰高山。
拙疎却喜便衰病，贏得蕭齋盡日閑。
再次韻答節推二首·其一
作者：陳造
朝代：宋

透幕穿簾香霧浮，行雲低影傍清謳。
遊人是處歌鼓腹，佳客伴翁吟掉頭。
令節可孤三日醉，歸期猶有一春留。
詩壇酒會容先歃，莫問將軍老不侯。
再次韻答節推二首·其二
作者：陳造
朝代：宋

虧成久不撓心旌，老閲人間百事輕。
却笑平生甘淡薄，每緣行樂問陰晴。
羽觴餳粥同春事，卧醉行歌見俗情。
擊鉢更遭强敵困，可能赤手控奔鯨。
再次韻答節推司理
作者：陳造
朝代：宋

人生行樂當及時，底用躭古仍癖詩。
老子平日汗牛載，五窮追逐不得辭。
羅幃圍香擊鼉鼓，食填巨壑酒如雨。
君看白面紈袴郎，不知經史何等語。
笑我蠹魚塵簡中，口角儒墨紛異同。
腹雷晝隠吟仰屋，詫向子墨收新功。
雪毛眵眼不自恤，譏訶抵觸取憎疾。
幾人插羽上金鑾，漫云九事八爲律。
不如醇朴還吾天，抉腸剔腎誰汝憐。
且從酒徒趁落托，向來失計今差樂。
再次韻答節推司理路監嶽
作者：陳造
朝代：宋

世傳秀句我既不能如唐王維，民依慈母亦復不能如漢杜詩。
一官彊顔竊溫飽，粗免庚癸形廋辭。
分從村歌趁社鼓，厭見翻雲覆手雨。
橐中僅辦買山錢，徑當拂衣踐此語。
三子表表吾眼中，趣操肯復衰朽同。
辭壇嶄然推大手，官業行矣收雋功。
老夫老矣暇他恤，灌園之隙要治疾。
折腰曳裾今痛定，端知縮鼈取卒律。
誰能違性譽所天，俛眉屏息前乞憐。
回思一挽間千托，带索彈琴有餘樂。
再次韻答許節推二首·其一
作者：陳造
朝代：宋

起依筇竹似桴浮，改就新詞却自謳。
囊錦斬關聊袖手，酒兵推戶且扶頭。
東風已拆紅躑躅，碧樹更啼黄栗留。
醒醉醉醒殊未沬，不應通守羨通侯。
再次韻答許節推二首·其二
作者：陳造
朝代：宋

步屧巉巖屏騎旌，松風茵露爲誰輕。
已無桃李擅春事，忽有鳥烏啼晚晴。
羽客不妨同水厄，宿酲端解敗詩情。
開緘又拜同寮賜，錦段中含掉尾鯨。
再次韻答陳居仁二首·其一
作者：陳造
朝代：宋

籬菊擎霜又著花，插花猶記醉君家。
兩州札翰雖頻寄，一笑班荆迄未涯。
酒處賦成千載計，床頭易熟數年加。
珠璣屬我元無踵，坐想揮毫寫物華。
再次韻答陳居仁二首·其二
作者：陳造
朝代：宋

丁年也辦刺天蜚，幾夢西垣與北扉。
未簉時英書汗簡，已煩溪友寄當歸。
桑榆境界寧辭冷，芹藻杯盤可得肥。
說似故人應絕倒，衰顔五十盍知非。
再次韻自誑簡賓王二首·其一
作者：陳造
朝代：宋

魚避清澄鳥愛昏，陶翁歸計酒盈樽。
山田雨足鳩呼婦，籬院春深竹有孫。
百首旋編新賦詠，三生猶憶舊精魂。
小摩他日紅塵眼，閑送蜚雲過海門。
再次韻自誑簡賓王二首·其二
作者：陳造
朝代：宋

庾郎胸次枉堆愁，馮衍才名迄不投。
歸去來兮歲華晚，末如何矣鬢毛秋。
令威心事千年鶴，張翰生涯一葉舟。
回首月堂金谷夢，却憐海蜃結飛樓。
再次韻謝張守得新居
作者：陳造
朝代：宋

得巢歸翼愜卑棲，尚卷風茅落凍泥。
病樹緣階旋培植，舊書堆案細籤題。
地非新野聊龍卧，人似東屯賸客迷。
身世只今供冷笑，百川東注月行西。
再次韻謝徐監嶽惠和章
作者：陳造
朝代：宋

若人胸中著奎壁，落筆似不煙火食。
平生著述奏奇勳，玉綴珠編今幾冊。
定知前輩與爭驅，抑使衰翁飽新得。
涎顙十駕終後塵，坐看康莊驂齧膝。
陶猗廩庾詫陳腐，小家瓶罍不餘粒。
清詩屬我猥見予，祇遣心顔賸慙德。
條枚拱把竟何取，挺拔蒼松二千尺。
政恐血指匠石前，袖手觀傍猶上策。
再次韻謝惠詩·其一
作者：陳造
朝代：宋

百鎰籯金數仞堂，何如盥手頌佳章。
奪胎信自非凡劑，獻佛當知便放光。
斤運向來車合轍，影斜還惜鴈分行。
衰年離緒誰禁得，鏡裏新絲莫計長。
再次韻謝惠詩·其二
作者：陳造
朝代：宋

小家茨竹即爲堂，暇訪深林索豫章。
平日牀頭但周易，看人筆落便靈光。
庳隆賦質嗟多樣，良楛論材要當行。
莫向黔婁問奇貨，長沙舞袖可能長。
再次韻謝王仲衡尚書薦章
作者：陳造
朝代：宋

禰生布衣兒，始未客黄祖。
一鶚輕百鷙，名已騰薦語。
跌宕噤不施，衆笑此何取。
一賦出緒餘，已可光近古。
先生傳正學，抱負幾文舉。
名世昔退之，好善今衛武。
汲引略權近，論薦及農圃。
高義表一時，惡氛可消楚。
俗方急梯媒，中表羊而虎。
低顔下氣地，百請幾一與。
代舍著衰翁，秋芹薦侯俎。
泉甘困深汲，袖短妨妍舞。
薦士不待求，昔聞乃今睹。
傅毛可飛肉，矮屋俄廣宇。
平生氣輪囷，非公向誰吐。
小當工撫字，大或效遺補。
長風初借便，振迅顧雙羽。
未妨著書緣，人有譏自苦。
朝來詩興動，毫端鳴急雨。
夸似鱣堂生，頗見此賓主。
再次韻贈俞德瑞·其一
作者：陳造
朝代：宋

珠軒綉轂輾香塵，回首西湖羅綺春。
便合行歌訪花柳，可辭買笑費金銀。
清吟自屬當千客，勸醉那無第一人。
肯學孤山舊居士，平生詩酒祇僧鄰。
再次韻贈俞德瑞·其三
作者：陳造
朝代：宋

襟袂猶緇客路塵，攀追强踏帝城春。
落身窮僻才全璧，敵己遊從半佩銀。
枉却近臣開薦口，頗嘗內地著癡人。
君看捉筆青燈夜，得句歡呼聒四鄰。
再次韻贈俞德瑞·其二
作者：陳造
朝代：宋

孰知妙語析微塵，細寫都城浩蕩春。
向我能分趙城璧，爲君還缺唾壺銀。
平時宦路甘違俗，投老詩聲更後人。
枘鑿推敲有砭劑，不勞千萬得芳鄰。
再次韻贈張德恭·其一
作者：陳造
朝代：宋

老尋詩法得良朋，轉處驪珠悟後僧。
帝所宮商中夜奏，仙盤沆瀣未秋凝。
樂天不幸逢元稹，季友而來有彥升。
交手當家親父子，爲君別本記傳燈。
再次韻贈張德恭·其三
作者：陳造
朝代：宋

闖門不乏遠方朋，辟席渾如問話僧。
筆底煙雲無盡藏，譚間霜霰不寒凝。
身行建德歡謠裏，人在春臺瑞日升。
老子生涯漫訾省，擁書猶傍短檠燈。
再次韻贈張德恭·其二
作者：陳造
朝代：宋

辭鋒森列看分朋，退作窮山苦行僧。
每讀嚴詩驚我倒，亦知舜績待公凝。
絲綸指日從天下，閶闔摩霄接武升。
更想班衣奉親壽，五雲低護九枝燈。
再次韻贈張德恭·其四
作者：陳造
朝代：宋

同門誰定肯論朋，拙似苕鳩嬾似僧。
病減不辭詩語拙，歸來少貸客愁凝。
老欺鬢髮絲千丈，糴仰官倉日五升。
臺閤中天清夢斷，分眠山店問漁燈。
再次韻贈郭高叔
作者：陳造
朝代：宋

知君詩價舊連城，不作渠儂苦瘦生。
血指有人慙妙斲，空弮如我合輸平。
珠同魚目曾非匹，鼓過雷門定見輕。
久已傳抄呼阿買，陶編可復置閑情。
再次韻贈高賓王二首·其一
作者：陳造
朝代：宋

塵外高人謝宦昏，生全天爵嚌衢樽。
逸民佳傳須銀筆，常侍流風見耳孫。
入洛真能折傖父，浮湘更欲弔英魂。
男兒有志輕萬里，辟世何如金馬門。
再次韻贈高賓王二首·其二
作者：陳造
朝代：宋

虞卿與世得窮愁，枘鑿方圓豈易投。
政復有文衙屈宋，須防罪我坐春秋。
千株已種柴桑菊，萬斛空橫野渡舟。
可惜玉堂揮翰手，獨緣羈旅賦登樓。
再次韻趙帥見寄三首·其一
作者：陳造
朝代：宋

枝撐强趁火城春，蹤跡猶煩問水濱。
更醉南州好紅紫，凝香詩伯是花神。
再次韻趙帥見寄三首·其三
作者：陳造
朝代：宋

倏晴驟雨寒猶在，約勒羣芳未盡開。
銷得燕堂千杖鼓，旋看錦纈裹條枚。
再次韻趙帥見寄三首·其二
作者：陳造
朝代：宋

前歡已悔東隅失，後約如前敢再違。
連夜揚州昔年夢，小梅清瘦杏花肥。
再次韻趙景安四首·其一
作者：陳造
朝代：宋

迂儒法士就鷄連，猶復拘拘詫甕天。
度外有人能好客，一樽容我賦超然。
再次韻趙景安四首·其三
作者：陳造
朝代：宋

平時一飽每從人，自庇官曹等徼巡。
且可放狂中酒聖，冷看得意詫錢神。
再次韻趙景安四首·其二
作者：陳造
朝代：宋

艷粉奇葩照座隅，更闌醉墨點襟裾。
詩成平處猶元白，無限羈愁頼破除。
再次韻趙景安四首·其四
作者：陳造
朝代：宋

酒濃勝得晚天寒，雲氣侵帷水墨翻。
蘭蕙香前還判醉，不須投轄鎖重門。
再次韻送張守·其一
作者：陳造
朝代：宋

目送歸帆風翮輕，贈詩還笑字欹傾。
如公風義仍知己，計我隆污合用情。
想覲龍顔新得意，未忘牛耳舊同盟。
周旋尚可諸公後，肯放江湖了此生。
再次韻送張守·其三
作者：陳造
朝代：宋

唾壺聲裏晚凉輕，風自虛徐月自傾。
詩好要從知者道，格高今識古人情。
三熏誰定分膏馥，十襲吾方守詛盟。
預恐幽居念離索，時須開卷慰愁生。
再次韻送張守·其二
作者：陳造
朝代：宋

未解州符累已輕，辭源滿意酒邊傾。
頡頏前輩真無愧，褒拂迂儒每過情。
老境更堪聽別語，書郵當復固齊盟。
吳山正合供酬唱，安得風前兩翼生。
再次韻送張守·其四
作者：陳造
朝代：宋

性資凉踽繫時輕，青眼惟公底裏傾。
砥柱頹波儲碩望，陽春窮谷見高情。
青冥蜚上應回首，陸續詩來可待盟。
念我老無當世意，擬從樵牧寄餘生。
再次韻酬俞君任
作者：陳造
朝代：宋

闖首亨衢屬壯年，即今奔騖恐徒然。
時情合退羊腸步，宦路難加馬腹鞭。
朱紫浪驚流俗眼，風騷要拍古人肩。
歸休計辦君當賀，兒輩新營種秫田。
再次韻酬林子長運使
作者：陳造
朝代：宋

繡衣如椽筆，可但江山助。
登樓得秀句，飛雲爲公住。
使君傾意氣，接我便親故。
自忖庸鄀陋，兩公富全楚。
賦雪容末至，高軒先左顧。
醉鄉信餘地，肯作長沙舞。
和氣挽春回，冰柱下簷雨。
代舍著狗盜，珠履賁豪舉。
阿遷詫齊魏，瑣瑣吾未許。
我從兩公遊，趣舍本神遇。
更當問學閒，司南取夷路。
再次韻酬葉進卿
作者：陳造
朝代：宋

病翁耐病杯杓裏，鼠矢壓書毫不泚。
眼中凜凜黄初年，讀詩意欲凌紫煙。
君才王佐綬猶墨，公外從容作詩客。
心期與俗馬牛風，化頑惠弱清而容。
不學玄明剛制酒，不學陶公辭五斗。
斯民信君如詛盟，飲羊攫金皆用情。
聖皇旰食求賢意，姓字今應御屏記。
太微清都上雲雨，鹽梅調鼎極可否。
一艇付我眠溪雲，詠歌太平橫紫君。
十行看君拜天語，去酌天漿列仙府。
再次韻酬進卿
作者：陳造
朝代：宋

平生友仁今事賢，長裾每侍黄堂仙。
東方一士復石友，平安幾見郵音傳。
斬新好語來翩聯，當念醉叟方逃禪。
亦知平處古人上，更卜氣蘇君子前。
敢辭敝帚爲君出，眢井塵生不受汲。
但思共坐蓮蕩風，雲錦明船月升璧。
把酒一歡當及時，定拚費日仍費詩。
轉頭相望便淮浙，已辦僱直呼篙師。
再次韻馬主簿二首·其一
作者：陳造
朝代：宋

冥搜成癖漫勤斯，緬想騷人正坐馳。
點化今逢萬金劑，神奇蒸出九華芝。
三吳才雋應焚硯，萬里風烟盡入詩。
盍與元劉論伯仲，未容郊島更矜持。
再次韻馬主簿二首·其二
作者：陳造
朝代：宋

左顧衰翁底取斯，轉頭歸馬又西馳。
賸催阿買抄新稿，大勝齋房紀瑞芝。
樂歲人家皆有酒，高秋天氣總宜詩。
霜花露菊留迎客，預戒西成省控持。
再用前韻贈高司理共八首·其一
作者：陳造
朝代：宋

少年場裏獨鷹揚，他日懸知玉作堂。
小試問囚窮兩造，徐看載筆擅三長。
得詩遽眩珠璣爛，玩味還疑齒頰香。
風月無窮才不盡，坐須喬木擁千章。
再用前韻贈高司理共八首·其七
作者：陳造
朝代：宋

腰錢幾夜夢維揚，上雨傍風祇此堂。
人笑鉛刀那用割，自知襪線豈能長。
課詩壇畔獨飛動，問字人來且碧香。
徑欲披衣還舊隠，二天寧久溷蘇章。
再用前韻贈高司理共八首·其三
作者：陳造
朝代：宋

衰宗如此况他揚，碌碌諸雛欠肯堂。
薄宦幽憂殊未醒，故園歸夢可勝長。
盃盤頓頓家鷄嫩，翁媼嗚嗚社酒香。
猶記比鄰笑行客，夏畦龍斷爲金章。
再用前韻贈高司理共八首·其二
作者：陳造
朝代：宋

帥幕羣才頼激揚，衰遲猶喜後升堂。
雷封局縮聊償債，衮字褒嘉但寸長。
再試真成不龜藥，九言終佩辟邪香。
龍門夢斷誰知己，幾誦桑阿賦末章。
再用前韻贈高司理共八首·其五
作者：陳造
朝代：宋

俗裏毫絲起抑揚，請君時閉讀書堂。
渭清肯混涇流濁，鳬短徒憂鶴脛長。
千載流傳防造次，百年表立要馨香。
了知此印君堪付，過眼尨凉忽報章。
再用前韻贈高司理共八首·其八
作者：陳造
朝代：宋

帝旅曾觀武事揚，如君文勢整堂堂。
了知一筆無前古，坐遣諸生喪所長。
丹桂高攀霄漢迥，捷書西下姓名香。
貝宮鼇禁應餘地，看展平生補衮章。
再用前韻贈高司理共八首·其六
作者：陳造
朝代：宋

蘇李宗風我舉揚，少陵公按子開堂。
官曹此地文書省，詩社從今日月長。
山滴曉烟收後翠，蓮漂天女戲時香。
可孤煮餠分彊韻，正使銅花澁印章。
再用前韻贈高司理共八首·其四
作者：陳造
朝代：宋

詩語庸非自播揚，流傳朋舊定哄堂。
儒書投老空成癖，舞袖平生不解長。
黄鳥啄殘丹杏顆，清風摇動綠筠香。
山城寂寞便吾嬾，劣勝精神弊句章。
再用前韻贈高縉之三首·其一
作者：陳造
朝代：宋

晴色與春違，香紅不餘漂。
出郭縱遠目，草長麥齊腰。
詩來慰幽獨，吮諷芬蘭椒。
招月作三益，庶用娛中宵。
再用前韻贈高縉之三首·其三
作者：陳造
朝代：宋

高郎客京華，好事有左顧。
儒林丈人行，乃得曳裾處。
亦知短褐底，藴抱美無度。
繼今數公間，可但傳新句。
再用前韻贈高縉之三首·其二
作者：陳造
朝代：宋

閉門雨兩月，君來無舊新。
白眼睨牢石，騫飛不受馴。
落落含風松，紛紛棲睫塵。
慚非修月手，向君和陽春。
再用前韻贈鹽城四士
作者：陳造
朝代：宋

行李小槃薄，海西裨海東。
交情半新故，生世有遇逢。
從我二三子，草木臭味同。
業工畫眉嫵，飾此冰雪容。
高軒一再過，向我作春融。
陳侯犀一角，錦腸星斗胸。
章侯金百鍊，學派傳正宗。
楊侯較諸楊，朝墨收儁功。
王郎天地間，合侍明光宮。
我老一無可，短翼羣蜚中。
樽酒剪銀燭，詩錦佩奚童。
寬破十日留，文律得細窮。
再用才子富文華校讎天祿閣韻贈周教授·其一
作者：陳造
朝代：宋

仙人藤陰夢，金骨窖黄埃。
當年晁張雙，縮手推其才。
陳編且千載，萬蟄聽春雷。
偕公閑弔古，文遊但荒臺。
再用才子富文華校讎天祿閣韻贈周教授·其一〇
作者：陳造
朝代：宋

假板未通班，此氣渠容索。
周友萬卷腹，小却石渠閣。
培學虎出翼，息妄眼蛻膜。
何當去爲霜，萬壑正枯涸。
再用才子富文華校讎天祿閣韻贈周教授·其七
作者：陳造
朝代：宋

審知才非充，敢怨言不讎。
進乃隔九虎，退且辦十牛。
向非食不足，此檄當徑投。
黄馘漁樵翁，揣分吾其儔。
再用才子富文華校讎天祿閣韻贈周教授·其三
作者：陳造
朝代：宋

胸涵陽秋筆，眼高古今宙。
周子定可人，萬象棲一咮。
眇睨紈綺郎，自詭多文富。
世有九鼎珍，唾去不渠嗅。
再用才子富文華校讎天祿閣韻贈周教授·其九
作者：陳造
朝代：宋

萬木同一秋，松柏正也獨。
夫君閲流俗，塵過不留目。
我昔甘曳裾，低首問宜祿。
及今君子前，玩易愧頻復。
再用才子富文華校讎天祿閣韻贈周教授·其二
作者：陳造
朝代：宋

步屧城脚園，蒼官拱綠士。
向來錦打圍，轉首就紛委。
流光不貸客，感喟中夜起。
肝腸舊輪囷，言賦子虛子。
再用才子富文華校讎天祿閣韻贈周教授·其五
作者：陳造
朝代：宋

矻矻守枯策，頭童未起家。
居陋婦勃谿，食貧兒讙譁。
養高有驁岸，戰勝無紛華。
黔浴如可移，誰辨鵠與鴉。
再用才子富文華校讎天祿閣韻贈周教授·其八
作者：陳造
朝代：宋

君家小阿韞，擇壻須才賢。
我家小於菟，披霧欲窺天。
鵲語燈著花，妙契默有傳。
何當珠簾外，綵絲自相聯。
再用才子富文華校讎天祿閣韻贈周教授·其六
作者：陳造
朝代：宋

徇物笑蠻觸，自守等毅豹。
寸壤聞蚓吟，九萬觀鵬踔。
孰知塵外士，戴目懶此校。
營營彼誰子，磔蝟計微效。
再用才子富文華校讎天祿閣韻贈周教授·其四
作者：陳造
朝代：宋

窮途有快意，辟席得異聞。
青天千萬里，翳日带煙雲。
今者君子後，滿窺崔蔡文。
當此陣堂堂，嘆我提孤軍。
再用韻寄丁知縣三首·其一
作者：陳造
朝代：宋

旗亭風月小披襟，慰我東歸聽足音。
潮水去來當有信，岫雲出入自無心。
酒盃乘興從妨夢，詩律緣愁久廢吟。
明日揚舲回白首，烟橫北固櫂千尋。
再用韻寄丁知縣三首·其三
作者：陳造
朝代：宋

別時把酒欲霑襟，楚翼吳鱗要嗣音。
撞玉饜聽辭客語，斷金深得故人心。
對床風雨終前約，滿眼湖山念獨吟。
何日水雲淮上宅，草荒三徑肯深尋。
再用韻寄丁知縣三首·其二
作者：陳造
朝代：宋

南樓酌酒未分襟，啅鵲啼烏亦好音。
晴日倒紅生笑頰，烟梧摇淥漲盃心。
可堪歲月供行色，盡把江山博醉吟。
不繼蕪湖留十日，焦峯浮玉恣幽尋。
再贈澤卿商卿道舊三首·其一
作者：陳造
朝代：宋

一昨西風散馬蹄，肯如接淅去東齊。
人家炊玉香馥鼻，禾壠如雲高過臍。
飲雋不無驚渴虎，醉歸同約候鳴鷄。
二卿好客家聲在，遮莫茅柴薦韭虀。
再贈澤卿商卿道舊三首·其三
作者：陳造
朝代：宋

過眼紛紛更問爲，幽人生死况能齊。
海桑恐礙日車轍，宸極劣爲天磨臍。
臧穀君方墮書蠹，研桑我亦笑醯鷄。
晚知戰勝輕千乘，悔厭晨鹽與暮虀。
再贈澤卿商卿道舊三首·其二
作者：陳造
朝代：宋

隆污非是莫端倪，瞢蹈觴深試汩齊。
荆璞笑渠忘衛足，塢金何策贖然臍。
悠悠塞上悲亡馬，斷斷尸鄉叢養鷄。
可是世紛吾屑去，平生結習晚吹虀。
再遊殖軒小酌
作者：陳造
朝代：宋

生世岐喧靜，平章有不如。
宦塗吾畫虎，濠上子知魚。
去索長安米，歸紬笠澤書。
茲軒住蒼莽，勝日復躊躇。
酒盞扶頭後，鶑聲禁火餘。
蘭風度樽俎，蝶翅掠襟裾。
有底煙霄意，便爲水竹居。
可須供麴糵，未後課耰鉏。
花蓓紅酣日，池光碧浸虛。
鶴頭依綠荇，龍骨閙清渠。
詩興因超忽，愁端得破除。
時從一吟醉，小計百硨磲。
再遊福溪巖贈主僧
作者：陳造
朝代：宋

山路細縈蛇，欹危訝泛槎。
幽人肯假榻，倦客似還家。
柏徑初軒豁，筠窗更靜嘉。
饑腸如作苦，齋鼓恰停撾。
茶供含秋露，菘葅带早花。
香秔有炊玉，煮餠不摇牙。
好在經行處，還憐舊約差。
摩挱驗蛇蚓，圓缺屢蝦蟇。
境信人俱勝，心寧迹與遐。
農時多閔雨，意緒每如麻。
却話三生契，空嗟兩鬢華。
蒲團坐雙穩，良夜對篝紗。
再遊虎丘二首·其一
作者：陳造
朝代：宋

闔廬歸骨地，僧宇庇高丘。
又趁能詩伴，來爲弔古遊。
英雄餘幅紙，歲月莽東流。
未解山前客，相逢更說愁。
再遊虎丘二首·其二
作者：陳造
朝代：宋

令節携壺客，當年伏虎山。
詩成雲氣上，人語畫圖間。
官作三年住，時須半日閑。
從今碧眼老，幾送醉中還。
再過楊秀才莊
作者：陳造
朝代：宋

茆茨竹間見，竹根漱清流。
翛然楊子宅，面勢崇山陬。
開窗得小憩，忽復成再游。
流光屬深省，昔扇今駝裘。
主人中田宿，穡事方未休。
譍門紫蘭兒，見客頗邀留。
鷄黍要後約，行止寧前謀。
攬轡茗事已，黄塵迷馬頭。
再題二首·其一
作者：陳造
朝代：宋

天吳憑怒鼓濤瀾，不作閑居卷軸看。
夜半負山誰料得，重來坐失兩高寒。
再題二首·其二
作者：陳造
朝代：宋

濤頭蜚過不斯須，祇合朝昏展此圖。
緬想海門纔末勢，終然畎澮視江湖。
冬至
作者：陳造
朝代：宋

至節占天意，豐登又必然。
相風綠漪靜，賓日矞雲鮮。
比屋皆生意，窮閻有醉眠。
端容衰病宰，索句海山前。
凈居主人索詩急筆賦
作者：陳造
朝代：宋

凈居棟宇犀辟塵，山居不乏塵外人。
我來肯作厭客想，老語一一刊翠珉。
頻年愧煩香積供，醉後狂言亦安用。
詩成每博覆瓿譏，更向叢林繫輕重。
皎公啟公後進師，好事繼今誰似之。
他年落筆須妙質，政自兩公勞夢思。
凈居勸農三首·其一
作者：陳造
朝代：宋

妙勝庭前折小梅，凈居門外躡枯苔。
日煩禪老羞茶供，親與田翁把酒杯。
凈居勸農三首·其三
作者：陳造
朝代：宋

簿書堆裏得抽身，梅柳風前觸眼新。
報答好春還著語，今朝猶喜是閑人。
凈居勸農三首·其二
作者：陳造
朝代：宋

今年春計定何如，說道家家甔石餘。
滿意爲翁開笑口，老夫心事祇耕鋤。
凌晨復有惠急筆次韻·其一
作者：陳造
朝代：宋

小駐江干接雋遊，渭清涇濁可同流。
假真笑我陳驚坐，造妙推君趙倚樓。
姓字已高時輩上，功名尤忌鬢毛秋。
等閑莫學金華伯，碧水如天擬夢鷗。
凌晨復有惠急筆次韻·其二
作者：陳造
朝代：宋

仕塗决矣息交遊，姑向林泉訪勝流。
短褐直甘乘下澤，異鄉終勝賦登樓。
驚心夢境檀槐戰，屈指鄉園秫稻秋。
雉翳龜燋緣有用，未聞金彈中沙鷗。
出郭·其一
作者：陳造
朝代：宋

江縣居人寒食下，少在縣中多在野。
哭聲不似笑聲長，麗服新粧盡遊者。
長郊芳草接天綠，我亦行行策罷馬。
盍簪命醉豈不懷，卑官出入元無假。
偶來却勝特來好，觸處春光可圖畫。
幾日陰寒風用壯，今朝霽景天所借。
趁人胡蝶作團蜚，逐婦鳴鳩數聲罷。
夭桃艷杏雖已過，郁李金沙猶未謝。
其餘紅白爭姱嫮，醉態啼粧各瀟灑。
顰風笑露頩欲語，半吐梨花最閑雅。
游人幾許健倒去，紅粉誰家短牆亞。
良辰獨醒還自惜，捐佩一樽猶可貰。
餠盤餳筯已寒盟，故人應問花應訝。
對春長作了事癡，不念清歡本無價。
會當從公謝不敏，百罰深杯不辭把。
魏花有約待人歸，秉燭酬春期後夜。
出郭·其二
作者：陳造
朝代：宋

對花不領幾柳下，以詩自苦如東野。
今年陡覺負芳時，狎興蕭條殊曩者。
西湖南園怳入夢，漫道尻輪神作馬。
可堪山鳥勸歸去，擬爲蒓羹乞長假。
十分銷瘦空自憐，一段閑愁倩誰畫。
春光只比東逝波，堂堂去意那能借。
青梅崖蜜倏登俎，禊祓鞦韆仍復罷。
感君妙句慰岑寂，欲挽清歡付衰謝。
光風摇摇壓輕暑，亭榭况經微雨灑。
徑煩麴糵寬懷抱，未用文章繼風雅。
飜階芍藥醉面欹，壓架酴醾香蓓亞。
江城日有問字人，酒不論錢更須貰。
君今頼以主人賢，我亦不憂官長訝。
鶑花好處醉爲鄉，與君平日俱聲價。
旗亭市樓故鄉約，歲晚會須茅一把。
客中一笑且追陪，飲勿言歸當卜夜。
分糟蟹送沈守再次韻
作者：陳造
朝代：宋

笑呼赤脚拆印泥，婦姑歡喜舞兩兒。
沅江似識九肋鼈，伏雌祇慣五羖皮。
海螯不落江𧎼下，郭索公子是似之。
但聞淮浙詫此味，豈意分派來江池。
閉戶獨享良多愧，古以饕餮聯窮奇。
使君據案带減圍，一杯解顔情分持。
未用秉燭喚窈窕，促軫且絃詩老詩。
分韻得家字
作者：陳造
朝代：宋

東園郡勝處，不作里所遐。
池臺掇天巧，草木專年華。
一雨洗清曉，十頃圍紅霞。
云何秉燭客，未駕載酒車。
掾郎郡之望，士價詩名家。
折簡挽名勝，行庖富柔嘉。
清風應靈籟，高譚振衝牙。
酬酢角鯨吸，賡和紛天葩。
痛飲未渠醉，浩興渺無涯。
孰知此老憊，坐受强敵加。
空弮將一旅，堅陣凌五花。
詩成字欹倒，病眼正麻嗏。
別俞君任通判三首·其一
作者：陳造
朝代：宋

客舍不宜久，黄塵翳衣纓。
非君此解后，孰使老眼明。
握手雜談笑，洗醆共濁清。
已燼銅爐煙，倏聽丙夜更。
清詩相勞苦，凜然見高情。
珠璧眩璀璨，珩璜競鎗鏗。
寧惟老眼明，亦使病骨輕。
語離信所重，未敢促歸程。
別俞君任通判三首·其三
作者：陳造
朝代：宋

房陵望毗陵，計舍六十餘。
今我從遠役，羨君方逸居。
逸勞不足道，會合嗟愈疎。
向來江南北，二年能幾書。
殘山賸水地，詩題當不虛。
得句茹不吐，思君定愁予。
遡江日千里，豈無紅尾魚。
交情儻未忘，與問今何如。
別俞君任通判三首·其二
作者：陳造
朝代：宋

一代石湖翁，韓歐或其儗。
當時出門下，如君屈幾指。
論定難爲才，我乃輩多士。
椎成方未器，正頼君礲砥。
師友繫魂夢，栩栩輒千里。
驚見得此客，乾鵲預爲喜。
一笑破千憂，天幸寧有此。
石湖倏眼中，此翁真不死。
別趙文卿明府
作者：陳造
朝代：宋

人品推君第一流，論文向我肯綢繆。
日從紅粉追譚笑，家置青編紀唱酬。
轉首各乘鳬背去，幾時同作鳳城游。
臨風莫道書難寄，旅鴈飛還是便郵。
到任交權州事筵致語口號
作者：陳造
朝代：宋

假印侯封付繼承，教條久已洽山城。
政成何異徵黄霸，日接寧惟拜水衡。
春酒入杯紅浪漲，晚花薦座靚粧明。
良辰便合同沉醉，且置陽關疊後聲。
到房交代招飲四首·其二
作者：陳造
朝代：宋

簷外浮嵐暖翠堆，道人親眼爲渠開。
餐錢官簿何須計，直爲南山亦合來。
到房交代招飲四首·其四
作者：陳造
朝代：宋

妓圍簷額潤空青，岫幌雲關夜不扃。
吏隠風流輸我輩，可須逋客詫山靈。
到房山交代招飲四首·其一
作者：陳造
朝代：宋

躡盡巉巖氣未蘇，悔來坡下獨長吁。
一觀烟霧南山面，從昔名坡信厚誣。
到房山交代招飲四首·其三
作者：陳造
朝代：宋

勝日山堂共一樽，未妨窈窕對嶙峋。
髻分翠影眉爭綠，人與南山各可人。
劉向二首·其一
作者：陳造
朝代：宋

江邊逐客楚宗卿，諫數君疎命自輕。
可信後儒慙往哲，輒將强聒議更生。
劉向二首·其二
作者：陳造
朝代：宋

若將初節訂賢愚，聖哲功名古亦無。
一代儒宗憂國意，當年幾落僞金誅。
劉有詩再次韻四首·其一
作者：陳造
朝代：宋

小點猩毫出碧鮮，技隨文思各增川。
祇應月地饒般礴，心醉寒梢曳曉烟。
劉有詩再次韻四首·其三
作者：陳造
朝代：宋

此君高韻已蕭然，更向新詩得媚川。
誰遣小家藏二妙，爲君時炷水沉煙。
劉有詩再次韻四首·其二
作者：陳造
朝代：宋

已後湖州禿鬢翁，喜君揮掃有遺風。
幻成殢雨熹晴態，盡使塵凡一洗空。
劉有詩再次韻四首·其四
作者：陳造
朝代：宋

耐暑支離倚瘦筇，百金未博一襟風。
了知詩有蠲痾力，絕勝江濤捲碧空。
勞農浄居贈皎啟二僧
作者：陳造
朝代：宋

勞農今喜復南轅，夾道扶携亦笑諠。
縣尹庶幾無疾病，山人迎送耐頻煩。
芼葱湯餠聊堪飽，出甕春醪半带渾。
惟有爲民真實意，異時陳迹付公言。
勸農書浄居壁
作者：陳造
朝代：宋

小出成休務，徐驅免戴星。
風枝禽磔磔，煙隴麥青青。
蕭寺蜚塵外，行軒數刻停。
賸呼黄髮叟，看卧碧香瓶。
庶富幾無憾，耕桑飽所經。
由衷疎直語，或可比閭聽。
十二月二十七日趨慈溪
作者：陳造
朝代：宋

西風蜚江浪，江畔那容立。
霰花濺千尺，望望客衣濕。
小舟艤兩三，人已鵝鴈集。
側睨波洶洶，俯憐身岌岌。
乘凌玩掀舞，生死付呼吸。
前登爲回首，舟重巾𧥄𧥄。
支徑不通車，車去如見縶。
念此役夫苦，體我官事急。
傍顧中夜還，得無僵仆泣。
畀汝就甘寢，白飯亦周給。
徇人多意外，自信寧不及。
利物身每輕，睡覺况六十。
十二月二十六日趨府
作者：陳造
朝代：宋

誰謂一舍遠，不辦三餐趨。
亭午縣市西，衙鼓府城隅。
匹馬驚鳥去，指槌冰在須。
北風挾霜氣，萬象付摧枯。
想當折琴絃，未怪裂人膚。
駝裘被甲如，是日有若無。
客首不暇回，顧容少踟躇。
出處不能同，勞逸爲之殊。
龐翁馬少游，似非隠者徒。
鄉居老躬耕，飽溫得自娛。
婆娑銅墨間，盍亦省頭顱。
蔉穮脫中熟，吾口良易餬。
十五夜再次趙帥韵
作者：陳造
朝代：宋

嘉賓飲興未闌殘，却倩纖纖奉雪團。
一笑舉杯邀月姊，爲渠聊貸廣寒寒。
十六夜張丞有詩次韻
作者：陳造
朝代：宋

燈夕勝遊皆遻意，可無歌酒答豐年。
雲藏玉斧重修月，樂奏壺仙小隠天。
鴈陣低空危欲墮，龍公驅雨未成眠。
惟應鐵鎖銀花句，落紙明朝萬口傳。
十四夜丞和章來復次韻
作者：陳造
朝代：宋

衰年寢食僧齋似，甚欲持盃解入關。
桂魄元非月蛾靳，韭葅終笑庾郎慳。
不成小醉穿燈市，又作相逢嘲飯山。
思澁徒貽山婦怪，羨渠飛雉落黄間。
十絕句呈章茂深安撫·其一
作者：陳造
朝代：宋

雨餘凉氣曉風渢，却愛朝陽一抹紅。
照影芙蕖天與遠，可能猶恨打頭風。
十絕句呈章茂深安撫·其一〇
作者：陳造
朝代：宋

經綸術業向來優，千騎東方恐未儔。
他日應携報恩子，還朝看拜富民侯。
十絕句呈章茂深安撫·其七
作者：陳造
朝代：宋

右史文章海倒流，淮南異政古人儔。
親聞撫几推雙美，獨向夫君放一頭。
十絕句呈章茂深安撫·其三
作者：陳造
朝代：宋

三傍清淮酹酒杯，四年霜鬢犯風埃。
即今定被淮人笑，又見衰翁祿𨔤來。
十絕句呈章茂深安撫·其九
作者：陳造
朝代：宋

里社過逢起醉眠，行人魚稻不論錢。
欲知勸課功多少，地覆黄雲遠接天。
十絕句呈章茂深安撫·其二
作者：陳造
朝代：宋

忍饞留得可羹魚，微沫相濡未就枯。
自解柳枝投淥水，勞生與汝各江湖。
十絕句呈章茂深安撫·其五
作者：陳造
朝代：宋

詩伯于今第一流，清篇傳誦到鰲頭。
共推句法源流遠，伯仲夔州只楚州。
十絕句呈章茂深安撫·其八
作者：陳造
朝代：宋

楚城巉絕控窮邊，楚俗傷弓未帖然。
一自并州煩李勣，不聞貴買渡江船。
十絕句呈章茂深安撫·其六
作者：陳造
朝代：宋

密受眉山一印傳，斯文千載石林仙。
使君酷似牢之舅，更喜鸞膠續此絃。
十絕句呈章茂深安撫·其四
作者：陳造
朝代：宋

追尋名勝賸留年，白首猶參五字禪。
寄語蜚廉亟回馭，擬凌風去訪詩仙。
十絕句寄趙帥·其一
作者：陳造
朝代：宋

柳堤陰裏放船開，識面人家首屢回。
莫訝春陽浮大宅，新陪詩伯唱酬來。
十絕句寄趙帥·其一〇
作者：陳造
朝代：宋

每上平山把酒巵，海鴻泉驥滿烏絲。
風流人物詩書帥，萬字千鍾更屬誰。
十絕句寄趙帥·其七
作者：陳造
朝代：宋

從公日日醉中歸，插鬢長分最好枝。
舊約何如趁新約，浪言燈夕勝花時。
十絕句寄趙帥·其三
作者：陳造
朝代：宋

款陪仙伯燕池亭，不但新詩老眼明。
鼓吹激天飛鳥墮，旌幢點水睡龍驚。
十絕句寄趙帥·其九
作者：陳造
朝代：宋

訟戶無聲日燕閒，驅馳風月笑譚間。
自今玉海添新集，與繼當年大小山。
十絕句寄趙帥·其二
作者：陳造
朝代：宋

一片飛花到客襟，當時便有惜春心。
即今歸路慵擡眼，紅影彫疎綠影深。
十絕句寄趙帥·其五
作者：陳造
朝代：宋

豪竹哀絲薦玉觴，羽衣仙袂儼分行。
酡顔一爲東君笑，媚白妖紅不敢芳。
十絕句寄趙帥·其八
作者：陳造
朝代：宋

子駿福星方久照，漁陽竹馬省相迎。
他時薤水休重問，市虎晨羊各用情。
十絕句寄趙帥·其六
作者：陳造
朝代：宋

醉中記得新翻譜，土苴梁州笑石州。
火急歸來傳好事，爲渠一洗世間愁。
十絕句寄趙帥·其四
作者：陳造
朝代：宋

金田碧野把盃前，飛騎鳴弰簉玳筵。
五百年來逢此樂，府公今續謫仙絃。
十詩謝廖計使·其一
作者：陳造
朝代：宋

二年仕窮山，書外睡作魔。
吹律黍爲茁，頼公有孰何。
懸知登門初，大宅浮陽和。
泛愛公自爾，小子何足多。
十詩謝廖計使·其一〇
作者：陳造
朝代：宋

貧女信難昏，俗子每易忘。
文學公世師，一見遽倒囊。
願公出調燮，容我濯滄浪。
台躔五雲處，浩歌長相望。
十詩謝廖計使·其七
作者：陳造
朝代：宋

古今國士遇，揆我不盡無。
頑鍾未容器，巧匠徒爲模。
即今鶚書上，逮此鶴髮餘。
但恐良夜夢，翩翾只江湖。
十詩謝廖計使·其三
作者：陳造
朝代：宋

繡衣蓋代公，學力闖天造。
千篇發幽秘，萬物困陵驁。
攟收盡隨和，吾富無乃暴。
小試推敲手，聊效桃李報。
十詩謝廖計使·其九
作者：陳造
朝代：宋

欲留苦滯淫，欲去復彷徨。
卧漳仍登龍，兩心正交相。
粲粲金玉人，納納錦繡腸。
安得雲隨龍，意行即公傍。
十詩謝廖計使·其二
作者：陳造
朝代：宋

平生書成癡，初不冀料理。
頹齡迫肺病，課此未云已。
屠龍詫流俗，祿𨔤欲何以。
閉目耐昏花，三嘆仍啟齒。
十詩謝廖計使·其五
作者：陳造
朝代：宋

我生守荒學，意造無根蔕。
時時寫所藴，致遠終恐泥。
小勞斲鼻巧，霜風掃氛翳。
一言可終身，萬金寧良惠。
十詩謝廖計使·其八
作者：陳造
朝代：宋

陸子木已拱，遺文空雋永。
鄭子爲米仕，縣廨縻簿領。
聽公譚舊社，文陳鵝鸛整。
離索我若斯，胡術謝榛梗。
十詩謝廖計使·其六
作者：陳造
朝代：宋

深井無淺汲，洪鍾須妙撞。
揆公取士心，海若吞湖江。
泓涵老昌黎，客或隴頭瀧。
可待函丈扣，此心久已降。
十詩謝廖計使·其四
作者：陳造
朝代：宋

偓佺地上仙，笙鶴不我遐。
楚騷欲命僕，古詩無名家。
晉當澤帝範，小却侈國華。
本末計中外，倚須拜亨嘉。
即事
作者：陳造
朝代：宋

側徑苔竹潤，短籬鷄鶩喧。
小停障日手，聊憩卧雲村。
綠影烏皮几，新醅老瓦盆。
平生農圃計，重與野人論。
即事
作者：陳造
朝代：宋

平昔功名念，如今冷似灰。
藏書堪樂死，望歲待歸來。
小宅依城築，虛簷枕水開。
溪翁詩社侶，有酒賸追陪。
即事
作者：陳造
朝代：宋

江漾晨光入縣門，樓斜晚影到漁村。
海聲不爲無風靜，山色居常带霧昏。
問俗即今防愒日，來時撫事錯銷魂。
浮生寄寓君恩重，未覺天涯異故園。
即事
作者：陳造
朝代：宋

泛蟻醪敷且命斟，中年節物自關心。
風前千柳競春態，烟際一鳩啼晏陰。
急景絕憐添鬢雪，芳辰猶阻盍朋簪。
年時醉藉梨花地，回首鷗盟可得尋。
即事二首·其一
作者：陳造
朝代：宋

隥圍山擁碧崚嶒，二載房陵冷似冰。
今日皇皇空載質，令人翻憶在房陵。